Defentsa mekanismoak II: Humoreen bidezko erantzuna\nLABURPENA: Erantzun inmunitario humorala bi erantzun espezifiko motetako bat da, B linfozitoek antigorputzak sortuz eragiten duena hain zuzen. Antigeno baten aurrean gertatzen da erantzun mota hau, alegia, B linfozitoek espezifikoki ezagut dezaketen eta, hartara, erantzun espezifikoa eman diezaioketen gai baten aurrean. Organismoan zehar ibiltzen diren edota zelula mintzari finko loturik diren zelula plasmatikoek sortzen dituzten proteinak (inmunoglobulinak) dira antigorputzak. Lau kate proteikoz daude osatuak, bi kate arin eta bi kate astunez.\nKate horietako bakoitzean zati aldakor bat eta zati iraunkor bat izaten da. Era askotako antigorputzak daude (10 8 bat), eta bost taldetan sailkaturik antola daitezke. Linfozitoen zelula gurasoetan diren gene askoren berrantolamendu konplexu baten ondorio da ugaritasun handi hori.\nB linfozitoek hezur muinean iristen dute heldutasuna, antigenoekin zerikusirik ez duen prozesu baten bidez. Prozesu horretan beste era batera antolatzen dira geneak, eta mintzeko inmunoglobinak fabrikatzen dira; linfozito bakoitzak heldutasuna iritsiz gero fabrikatuko dituen antigorputzak bezal-bezalakoak izan behar dute inmunoglobinak. Linfozitoek heldutasuna iritsiz gero antigenorik agertzen bada, B linfozito motaren batek ezagutzen du, ugaltzen dira, eta zelula plasmatiko bihurtzen, antigorputzak edo memoria zelulak sortzeko. Sortzen diren antigorputz horiek antigenoari lotuko zaizkio eta suntsitu egingo dute, osagarri sistemaren eta makrofagoen laguntzaz betiere. Prozesu horietan orobat hartzen dute parte T linfozitoek eta beste zenbait gaik, hala nola, esate baterako, zitozinek.\nErantzun inmunitario espezifikoa\nErantzun inmunitario espezifiko edo egokitzailea da ornodunen mekanismorik aurreratuena, gai arrotzetatik edo arroztzat jotzen direnetatik (antigenoetatik, alegia) babesteko.\nLinfozitoen ardura da erreakzio inmunitario mota hau. Gogoan izan bi linfozito mota daudela, B linfozitoak eta T linfozitoak, eta zeinek bere jokabidea duela. B linfozitoek, adibidez, erantzun inmunitario humorala eragiten dute; antigorputzen sintesia egiten dute, eta barne ingurunera askatzen dituzte, antigenoak ezagut ditzaten eta haiekin erreakziona dezaten. T linfozitoak, berriz, osagai arrotzen bat duten zeluletara lotzen dira (erantzun inmunitario zelularra).\nBi erantzunek, humoralak eta zelularrak, elkar harturik eragiten dute, eta praktikan ez da erraza bata bestetik bereiztea.\nErantzun inmunitario espezifikoak hiru ezaugarri ditu:• Espezifikotasuna: erantzun inmunitarioa sortu duen elementuari baizik ez dio eragiten.\n• Memoria: erantzun inmunitarioa azkartzeko eta sendotzeko gaitasuna du, lehenago harremana izandako antigeno batekin berriro egokituz gero (erantzun sekundarioa).\n• Norberarena ezagutzea: norberaren molekulak eta zelulak besterenetatik bereizteko eta haietatik babesteko gaitasuna.\nBarne ingurunean linfozitoek molekula, zelula edo organismoren bat ezagutzen ez dutenean, orduan hasten da erantzun inmunitario espezifikoa.Organismoan sartu eta erantzun inmunitario espezifikoa eragiteko gauza den edozein gairi deritzo antigeno (anti - geno = antigorputz-sortzaile). Eta horrek esan nahi du ezen, edo B zelulek (beren antigorputzen bidez), edo T zelulek (mintzeko hartzaileen bidez), edota biek batera ezagutu behar dutela delako gai hori. Hala mikroorganismoak nola makromolekula gehienak (pro- 417teinak, gluzidoak, etab.) antigeno izan daitezke, baina gehienetan proteinek eta polisakaridoek eragiten dute erantzun mota hori.\nBi eratara aurkitzen dira antigenoak organismoaren barne ingurunean: edo aske (plasmaren proteinak, entzimak, bakteriotoxinak…), edo egitura zelular bat osatuz bestela (bakterioen edo zelula eukariotoen mintzaren osagai dira gehienetan).\nAntigenoetan ez du molekula osoak parte hartzen —handia baita oso—, antigorputzak induzitzerakoan. Linfozitoen hartzailearekin elkartzen den eta erantzun inmunitarioa —izan humorala izan zelularra— eragiten duen antigenoaren parteari determinatzaile antigeniko edo epitopo esaten zaio. Antigeno batek zenbait epitopo ezberdin, edo berdin, izan ditzake, antigorputz edo hartzaile jakin bati lotzen zaiola bakoitza.\nAntigeno baten edozein zati izan daiteke determinatzaile, baina molekularen kanpoaldeko guneak izaten dira gehienetan.Badira molekula txiki-txiki batzuk, haptenoak, zeinak, antigorputzek ezagut baditzakete eta haiekin elkartzen badira ere, ez baitira erantzun inmunitariorik eragiteko gauza. Haptenoek, makromolekula batzuekin elkarturik (molekula garraiatzaileak), erantzun inmunitarioa eragin dezakete.\nHortaz, antigorputzek ezagutzen dituzten eta, gainera, erantzun inmunitarioa eragiteko gauza diren molekulentzat bakarrik erabiltzen da antigeno hitza.\nZelula plasmatikoek (B linfozito aktibatuetatik eratorriak) jariatzen dituzten glukoproteina sintetizatuak (inmunoglobulina, Ig)dira antigorputzak. Aske aurkitzen dira serumean eta linfan (horiek dira, beraz, antigorputzak), eta B linfozitoen eta beste zelula batzuen mintzetan ere izaten dira, antigenoen hartzaile gisa jarduten. Hori dela eta, B linfozitoen hartzaileen aldaera solugarri edo ibiltari gisa hartu izan dira antigorputzak (T linfozitoen hartzaileak ez bezala).\nOrain mende batez gero ezagutzen da era jakin batean konbinatzen direla antigorputzak antigenoarekin. Molekula egitura konplexua ulertzeko baina, urte asko behar izan ziren.\nInmunoglobulinen egitura molekularra azaltzeko, Porterrek eredu bat proposatu zuen (1959). Zientzialari horren arabera inmunoglobulina guztiek dute Y itxurako oinarri bat (oinarriko banakoa), lau kate proteikoz osatua; 2 astunak dira (H) eta 2 arinak (L), eta tamainaren eta molekula pisuaren arabera bereizten dira. Antigorputz batean bi molekula arinak berdinak dira, eta astunak ere bai. Kate horiek loturik daude elkarrekin, disulfuro zubien gisako lotura egonkorren bitartez. Antigorputz batzuk oinarriko banako horietako biz edo gehiagoz daude osatuak.\nZenbait antigorputzaren analisi biokimikoak erakutsi duenez, bi kate moten artean alde konstanteak (C L , C H ) daude, molekula batetik bestera aminoazido sekuentzia berdin-berdinak dituztenak, eta alde aldakorrak (V L , V H ), 110 bat aminoazidorekin, ezberdinak antigorputz batetik bestera. Alde aldakor horien artean aminoazido gutxiko sekuentzia batzuk (eremu hiperraldakorrak) desberdinak dira antigorputz batetik bestera, baina gainerakoan nahiko konstante irauten dute.Eremu hiperraldakor (RH) horiek dira antigenoaren ezagutza egiten den lekua, molekularen leku aktiboa (SA) deitua; molekularen bi muturretako bakoitzean daude leku aktiboak, alegia, 2 leku aktibo molekula bakoitzeko. Leku aktiboak egitura berezia du, eremu horretako aminoazido sekuentziaren araberakoa.\nAlde konstatea da antigorputzaren eraginkortasuna zehazten duena. Hiruzpalau alde ezberdin bereizten dira hartan; horietako bat osagarrira elkartzeko aldea da (oz). Beste alde bat fagozito zelulekiko elkarketa errazteko dagoena da.\nBost inmunoglobulina mota bereizi dira, IGA, IgD, IgE, IgG eta IgM, osaera, tamaina, egitura eta funtzioan oinarrituta batez ere. Kate astunek (H) dituzte, inmunoglobulina moten artean, egiturazko ezberdintasun handienak.\nIgG. Giza serumean dagoen ugariena da (%70-75). Inmunoglobulina molekula bakar bat dute (oinarriko banako bat), eta antigorputzen erantzun sekundarioan hartzen dute parte batez ere, toxinak neutralizatzen dituzte, osagarria aktibatzen dute, eta mikroorganismoak fagozitoetan finkatzen dituzte.\nIgM. Inmunoglobulinen %10 dira, gutxi gorabehera. Oinarrizko bost banako dituzte (egitura pentameroa), eta oligosakarido asko. Sortzen aurrenak dira, eta, erantzun primarioa bitartean, hauek dira ugarienak odolean. Aglutinatzaileak eta zitolitikoak dira.\nIgA. Inmunoglobulinen %15 dira. Gehienak monomoeroak dira egiturez, baina badira dimeroak ere. Ugaztun batzuetanegitura polimerikoa oso ugari azaltzen da.\nMuki mintzetako jariatzeetan, malkoetan, listuan, arnas eta txegoste sistemen gaineko azalean, eta erditu berrien horitza eta esnean aurkitzen da.\nIgD. Inmunoglobulina askeen %1 besterik ez dira, baina ugari dira B linfozitoen mintzaren gainaldean, linfozitoak aktibatu aurrean. Oinarrizko banako bat dute, eta zer eginkizun duten oraindik oso argi ez badago ere, antigeno hartzaile gisa jarduten dute nonbait.\nIgE. Aurrekoak bezala, urri dira serumean eta ugari, berriz, zelula batzuen gainaldean, mastozitoenean eta basofiloenean, esate baterako. Oinarrizko banako bakarra dute, eta zerikusi handia dute erantzun alergikoaren sorreran, histamina eta beste molekula batzuk jariaraziz.\nAntigorputzak eta geneak\nAniztasuna da antigorputzek duten ezaugarri behinena, eta espezifikotasunari zor zaio hori horrela izatea. Izan ere, kontuan hartu behar baita milioika antigeno mota dagoela ingurugiroan, eta antigorputz bakoitzak antigeno mota bat ezagutzeko eta harekin elkartzeko (leku aktiboaren bitartez) gai izan behar duela. Kalkulatu ahal izan denez, proteina baino antigorputz mota gehiago sortzen du gizaki batek. Beraz, gure genoman den gene kopurua baino antigorputz mota gehiago sor daiteke (10 5 ).\nNola azaldu paradoxa hau? Alegia, gene kodifikatzaile gehiago izatea proteina kodifikatu baino? Ez da ahaztu behar gene bakoitzak proteina batentzat kodifikatu behar duela. Antigorputz ezberdinen gene kodifikatzaile guztiak al zituen linfozito bakoitzak? Linfozito mota jakin batek gene kopuru mugatu bat adierazten al zuen bakarrik? Errepremituta al zeuden gainerako guztiak? Ba al zen eredu alternatiborik? Biologia molekularraren dogma nagusiarekin (gene bat, proteina bat) bat eginez, antigorputz bat osatzen duten proteinetako (polipeptido) bakoitzarentzat linfozitoen ernal lerroak gene bat izango zuela uste izan zen luzaroan. Baina, noski, ideia horri ezin zitzaion eutsi arestian aipatu diren datuekin.\n1965ean Dreyer eta Bennettek iradoki zuten gene desberdinak izango zirela linfozitoen ernal zeluletan antigorputzaren proteina bakoitzeko eremuak (astuna eta arina) sortzeko. Gene asko beharko ziren eremu aldakorretarako (V geneak), eta gutxi batzuk baino ez eremu konstanteetarako.\nGero, zelulek heldutasuna iritsi ahala, V eta C geneetako bat aukeratuko zen DNAren konbinazio berri bat (beste gene berkonbinatu bat) emateko, eta horrek sortuko zuen kate bakoitzeko polipeptido osoa. Hipotesi horrek, lehen aipaturiko dogma nagusiarekin topo egiteaz gainera, geneak organismoaren bizitzan zehar ukigabe irauten zutelakoprintzipioaren kontra ere egiten zuen (salbu eta mutazioetangiko aldaketa), meiosiarenak beste berkonbinaziorik izan gabe.\nTonegawa eta haren laguntzaileek (1976) frogatu zuten aurreko hipotesi horren egiatasuna, alegia, B linfozitoak heldutasuna iritsi bitartean geneak berrantolatuz joatea zela hainbeste antigorputz izatearen arrazoia.\nB linfozito moten artean, enbrioi zeluletako kromosoman sakabanaturik diren gene zatietatik sortzen dira antigorputzen geneak, gene zatiak gene oso eta berrantolatu bat eratzeko elkartzen baitira B linfozito helduan.\nGaur egun, dakigunez, kate arin eta astun bakoitza kromosoma ezberdinetako geneetan kodeturik dago (gizakian): kate arinekoak 2. eta 22. kromosometan eta kate astunekoak 14.ean. Ernal zeluletan frogatu ahal izan denez, eremu aldakorrarentzat kodetu dezaketen V gene asko daude (350 baino gehiago gizakian) kate arinarentzat. Konstantearekin lotzeko (J = “joining”) balio duen eremu horretako alde batentzat kodetzen diren J geneak ere (4 bat) badira. Azkeneko hori kodetzeko C gene gutxi batzuk daude. Kate astunaren kasuan, antzeko zerbait gertatzen da enbrioi zeluletan: V gene asko dago (saguak 100-200 bat ditu), J gene gutxi (6 bat) eta C gene oso gutxi (inmunoglobulina mota beste). Baina kate arinean ez bezala, astunean beste gene klase bat dago, D geneak (30 bat diferente), kromosoman V eta J artean kokatzen direnak.\nAntigorputz jakin baten kate bat kodetu behar duen gene jakin bat eratzeko, beste era batera antolatu behar dira enbrioi zeluletako V, J eta C geneak (V, D, J eta C, kate astunen kasuan). B linfozito heldu bateko gene bat eratzeko gene talde bakoitzeko bana konbinatzen da, eta gene funtzional bat lortzen da horrela (VJC edo VDJC). Aurreko paragrafoan esandakoaren arabera, konbinazio posible asko dago. Hori ikusteko aski da gutxi gorabeherako kalkulu bat egitea kate bakoitzarentzat: kate arinean, adibidez, eremu aldakorraren 1.500 konbinazio egin daitezke (350 X 4), eta astunean 36.000 (200 x 6 x 30). Kate biak konbinatzen baditugu gero, 50 milioi baino gehiago izango ditugu. Beste mekanismo batzuen bidez — geneen mutazioen bidez, esate baterako— sorturiko aniztasuna gehitu behar zaio horri.\nKalkulu batzuen arabera, eta goitik jo gabe, gizakiaren gorputza 10 8 antigorputz desberdin sortzeko gauza da.\nErantzun inmunitario humorala\nB linfozitoak dira erantzun inmunitario humoralaren erantzuleak; sortzen dituzten antigorputzak aske ibiltzen dira odolean eta linfan zehar antigenoak neutralizatzen.Erantzun eraginkorra da antigeno askeen (bakterio toxinak) edo mintzeko antigenoen (odoleko zelulak, bakterio hesiak…) aurrean.\nAntigorputzen produkzioa espezifikoa da, hau da, antigorputz mota bat sortuko du B linfozitoetako bakoitzak. Eta, hala, B linfozitoak mota edo pupulazio desberdinetan bereizten dira, heldutasuna iritsi bitartean bereizi ere.\nLinfozitoen heltzea eta desberdintzea\nHezur muinean iristen dute linfozitoek heldutasuna. Prozesu horrek ez du zerikusirik antigenoarekin; izan ere, antigenoa azaldu aurretik gertatzen da. Oinarrizko zelulak ugaldu eta bereiztu egiten dira; gero, geneak berrantolatzen dira (pro-B eta pre-B aldietan).\nGeroago, beste aldi batzuetan, mintzeko proteinak azaltzen dira, alegia, mintzean finkaturiko inmunoglobulinak (hartzaileak).Inmunoglobulina horiek zelulak fabrikatuko dituen antigorputzek bezal-bezalako egitura dute; linfozitoaren zelula mintzean daude lotuak, molekularen alde konstantetik, alde aldakorra nabarmen geratzen delarik bere bi leku aktiboekin.\nB linfozito batek berdin-berdinak ditu bere mintzeko hartzaile guztiak, eta determinatzaile antigeniko bakarra ezagutuko du. Heldutasuna iristean, hainbat linfozito mota bereizten da, zeinek bere hartzaile berezia duela. Hartzaile bera duten linfozito talde guztiek “klon bat” osatzen dute. B linfozito helduen 108 klon inguru dago giza gorputzean. Heldutasuna iritsita, antigenoa ezagutzeko eta dagokion erantzun humorala emateko gauza dira linfozitoak.\nB linfozitoen klonak zelula aitzindarien geneen konbinazio ausazko baten ondorio badira, zer dela-eta ez diete gorputzeko osagaiei ere eraso egiten? Erantzun gabe dago oraindik galdera. Dirudienez, norberarenaurka egiteko gauza diren linfozitoak hezur muinean suntsitzen dira heldutasuna bitartean.\nHautaketa hori, baina, ez da T linfozitoen artekoa bezain zorrotza, eta, horregatik, B linfozito autoerreaktibo asko dago. B linfozito horiek berenari eraso egiten ez badiote (eritasun autoinmuneetan salbu), hori da T4 (T H ) linfozitoen laguntza behar dutelako, lehenago ikusi dugun bezala, eta horiek bai, ongi hautaturik daude.\nErantzun humoralaren prozesua\nErantzun humoralaren prozesua Antigenoa eta B linfozito heldua topatzen direnean hasten da erantzun humorala.\nZenbait alditan bereiz daiteke prozesua:\na ) Hautatze eta aktibatze aldia\naAntigenoari (antigenoaren determinatzaile antigenikoa) antz ematean eta klon bat (multzoa edo taldea) hautatzean hasten da aldi hau. Heldutasuna bitartean lortzen dituzten mintzeko hartzaileei esker dute B linfozitoek antigenoa organismoaren gai arroztat ezagutzeko gaitasuna. Gogoan izanmintzeko inmunoglobulina horiek linfozitoak askatzen dituen antigorputzak bezalakoxeak direla, eta klon bakoitzak antigorputz mota bakarra era dezakeela.\nAntigenoaren kideko hartzaileak dituen linfozito klona antigenoari lotuko zaio, klona hautatua izango da, eta gero, behin aktibaturik, zenbait aldaketa gertatuko da linfozitoan, eta zelula antigorputz sortzaile bihurtuko da linfozitoa. B linfozitoen klon baten hautatzea azaltzen duen teoria horri klon hautaketaren teoria deitzen zaio, eta ongi adierazten du B linfozitoen erantzunaren espezifikotasuna.\nErantzun humorala eragiteko ez da aski izaten, kasurik gehienetan, linfozito klona hautatzea antigenoak. Egiaztatu denez, T4 edo CD4 (T linfozitoen azpimota bat) linfozitoen eta antigenoa aurkeztuko duten zelulen (alegia, makrofagoen edo B linfozitoen beren) laguntza behar da, hautaturiko klona aktibatuko bada. T4 linfozitoak zuzenean lotzen dira B linfozitoekin edo mintzean antigenoa daramaten makrofagoekin.\nHorrela aktibatzen dira, eta hasten dira molekula kimiko batzuen, interleuzinen, sintesia egiten; interleuzinek B linfozitoei eragitean beste seinale bat, bigarrena, sortzen dute, ezinbestekoa erantzun humoralak aurrera segituko badu.\nIkusten denez, oso prozesu konplexua da: antigenoak (lehenengo seinalea deitua) eta T4 leukozitoek isurtzen dituzten interleuzinek (bigarren seinalea) aktibatu behar dituzte B linfozitoak, T4 linfozitoak ere B linfozitoek edo makrofagoek berek aurkezten dizkieten antigenoen bidez aktibatu behar direlarik.Bigarren mailako organo linfoideetan (barean, gurintxoetan eta abar) gertatzen da aktibazioa, hara biltzen baitira B eta T linfozitoak, makrofagoak eta antigenoak.\nb ) Ugaltze aldia\nAldi honetan banatzen da linfozito aktibatuen klona, bi zelula sailetan: alegia, batetik, zelula plasmatikoak, antigorputzen sintesia egiten espezializatuak (3.000- 30.000 antigorputz molekula sortzen dituzte segundoko) eta, bestetik, memoria zelulak, luzaroan barne ingurunean geratzendirenak, eta lehengo antigeno bera topatu ezean erantzun inmunitariorik eragiten ez dutenak.\nHorrela sintetizaturiko antigorputzak libre ibiltzen dira odolean, linfan eta bigarren mailako linfa organoetan, harik eta, selektiboki, antigeno libreekin edo mintzekoekin elkartzen diren arte.\nc) Ondore aldia\nAntigenoaren eta antigorputzaren elkarketarena da, zeinaren ondorioz, eta osagarriaren sistemaren (alegia, proteina multzoaren)eta fagozitoen (alegia, makrofago eta neutrofiloen) elkarlanari esker, suntsitu egiten baita antigenoa.\nBarne ingurunera askatzen diren antigorputzen eta antigenoen arteko elkar eraginez zenbait erantzun sortzen da, eta antigenoa suntsiturik geratzen da, era desberdinetan: a) Antigenoa ezin mugiturik gelditzen da eta konplexu handiak sortzen dira, antigeno-antigorputza konplexua hauspearazten edo aglutianarazten dutenak.\nSerumean aske dabiltzan antigenoak (toxinak, adibidez) hauspeatu egiten dira, eta zelula mintzaren gainaldean diren antigenoek (bakterioek, adibidez) aglutinazio erreakzioa sortzen dute.. ) Fagozitosia egiten duten zelulak aktibatu, eta fagozito hartzaile jakin batzuekin elkartzen dira (makrofago eta neutrofiloekin), zelula horien zeregina errazten delarik.. ) Lisi prozesu bat hasten da osagarria aktibatzen denean. Izan ere, osagarria entzima multzo bat baita eta zelulen lisia eragiten baitu, perforinak (lisi entzimak) sortzea dakarren kateko erreakzio batetik abiaturik.


Torrekuako parkeak hartu zituen Barixakuak Jolasian ekimeneko jolasak - etakitto.eus\nTorrekuako parkeak hartu zituen Barixakuak Jolasian ekimeneko jolasak\nETA KITTO 2021, Mar 02\nJoan den barixaku arratsaldean Torrekuako parkean antolatu zituen …eta kitto! Euskara Elkarteak Barixakuak Jolasian ekimeneko jolasak. Eguraldia lagun primeran pasatu zuten etxeko txikiek begiraleek prestatutako jolasekin: “Xagu txiki, xagu maite”, “Bat, bi, hiru karabin karaba”… Motz gelditu zitzaien ordubetea, jolas gehiago egiteko gogoz gelditu ziren. Bada, uda aurretik beste pare bat saio egingo dira: apirilaren 16an Txaltxa Zelaiko kiosko inguruan eta apirilaren 23an Urkizuko parkean.\n« Udal Liburutegiak sustatutako ‘Eleibar’ proiektu pilotua garatzeko hitzarmena sinatu dute Udalak eta Egoaiziak Koronabirusaren kontrako neurriak modu bisualean erakutsi dizkigu Ana Galarragak “Teknopolis” saioan »


FP Andra Mari ikastetxearen Nazioarteko programak FP Andra Mari ikastetxearen Nazioarteko programak\nFP Andramarin jomuga eta erronka berriak lortzeko ekinean jarraitzen dugu. Horietako bat, Europa bezalako lurraldekin harremanak izatean datza. FP Andramarin aurrera eramaten ari garen ekintzak, irakaslegoaren kolaborazio eta ahaleginarekin, hurrengo lerroetan ikusi ditzazkegu:\nINNOTECS-ko kideak gara: Nazioartekotzea eta Europako Lanbide Heziketako zentroen arteko elkarteak sustatzeko eta errazteko plataforma bat da.\nErasmus+ Programak Praktikak atzerrian\nLantokiko Prestakuntza (LP), goi zein erdi mailako zikloen kurrikulumaren barnean dagoen modulu bat da. Bere ikaskuntza ezinbestekoa da, institutuan ematen diren moduluak gainditu eta gero.\nCIFP Andra Mari LHII-k formazio hau EB-ko lurraldean egiteko aukera eskaintzen dio ikaslegoari, programa honen bidez: ERASMUS+.\nInstitutuko ikasleek berain praktikak Portugal, Lituania, Polonia, Italia, Erresuma Batua, Alemania,… egin dituzte.\nPrograma hauetan parte hartu nahi duen ikaslegoak, 2. kurtsoaren hasieran egin behar du eskaera, arduradunari edo LPko arduradunari, eta honek azalduko dizkio jarraitu beharreko pausoak bidaia eta egonaldia ordaintzeko dirulaguntza eskatzeko.\nInstitutuak ezaugarri batzuk hartzen ditu kontuan programa hauetan parte hartu nahi duten ikasleak aukeratzeko orduan:\nSail bakoitzak egindako jarreren balorazioa eta espediente akademikoa (lehenengo mailan ikasitako ikasgaien batez besteko nota).\nHizkuntzak jakitea, ikasleek egindako CV. Kontuan hartuko da arratsaldez ematen diren ingeleseko ikastaroetara joaten diren.\nKoordinatzaileari dokumentazioa emateko data.\nERASMUS politika jaitsi (ECHE gutuna)


Makeako Amnistia Egunean Amnistiaren Aldeko Mugimenduak egindako irakurketa\nDirección corta: https://lahaine.org/eU6x\n27/10/2015 :: Nacionales E.Herria, Euskal Herria\nMakeako Amnistia Egunean Amnistiaren Aldeko eta Errepresioaren Aurkako Mugimenduak egindako irakurketa\nAldarrikapen historikoa da Euskal Herrian amnistiarena. Francoren garaipen militarra eta gero entzun ziren euskal presoenganako lehenengo amnistia aldarrikapenak eta 80 urte geroago amnistia aldarrikatzen jarraitzen dugu Euskal Herrian. 80 urte beranduago amnistia aldarrikatzen jarraitzeak zera esan nahi du: herri zapaldua izaten jarraitzen dugula. Frantziako eta Espainiako estatuek kateak tenkatzen jarraitzen dute gure herria eta gure herriko seme alaben kontra, biak baitira txanpon bereko aurpegiak. Preso edo iheslari politiko baten borondatea hausten duten bakoitzean, lortzen duten kasu gutxi horietan, gure herria pixka bat presoago dago. Era berean, independentzia eta sozialismoaren aldeko borrokan murgildu den militante bat eroso jarri eta etxera, borroka utzita, erretiro hartzera joaten den bakoitzean gure errepresaliatu politikoen borondatea pixka bat hauskorragoa bihurtzen da eta sorgin gurpil horretan sartuta, berriz ere, askatasunetik pixka bat urruntzen dira gure herria, gure errepresaliatuak eta noski, gu geu ere, sofa erosoan jesarrita dagoen militante ohia barne.\nBaina 80 urte beranduago amnistia aldarrikatzen jarraitzeak gauza positibo asko ere esaten ditu gure herria eta gure herriaren arima diren errepresaliatu guztiei buruz. Oraindik presoak, iheslariak eta deportatuak egoteak Euskal Herriaren borrokarako gaitasun eta grina erakusten du. Oraindik amnistia aldarrikatu behar izateak Euskal Nazio Askapenerako Mugimenduko kideen eskuzabaltasuna agerian uzten du. Oraindik euren idealengatik errepresioa pairatzeko prest dagoen jendea egoten jarraitzeak erakusten du gure herriak bizirik dirauela eta belaunaldiz belaunaldi koherentziaren eta elkartasunaren baloreak transmititzeko gai izan dela.\nHain zuzen ere horregatik jarraitzen dugu amnistia aldarrikatzen. Ez dugu errepresaliatuen askatasunaren alde egiten borroka egin duten arren, baizik eta borroka egin dutelako eta batez ere horregatik, borroka egin dutelako galdegiten dugu euren liberazioa inolako kontra partidarik gabe. Herri honen askatasunaren aldeko borroka guztiak kartzelan, deportatuta eta ihes eginda daudenen apustu ausartean sartzen dira: lan baldintza duinen aldekoa, euskararen aldekoa, gazteek sufritzen duten prekarietatearen aurkakoa, feminismoaren aldekoa, lurraldetasunaren aldekoa, homofobia eta arrazismoaren aurkakoa, aberastasuna banatzearen aldekoa… Lau hitzetan: independentzia eta sozialismoaren aldekoa.\nBatzuek orain esaten digute amnistia lortzea utopia dela, pragmatismoaren garaia dela eta jarrera posibilistak hartu behar ditugula. Berandu! Oso-oso berandu! 56 urteko atzerapenez datoz utopiaz hitz egitera, 56 urte hauetan bidetik utzi duguna dena izan delako: denbora, indarra, odola, askatasuna eta bizitza. Eta bai, aspaldian sartu ginen labirinto honek bi irtenbide posible baino ez ditu: galtzea eta bi estatu kapitalistaren menpean herri asimilatu gisa desagertzea edo gehienez jota behin izan ginenaren oroitzapen folkloriko bezala irautea bata, ala borrokatu ditugun helburuak lortzea bestea. Baina zerbait ziurra baldin badago, hori gure bideak atzera bueltarik ez duela da. Borroka honetan murgildu ginenean bagenekien dena ala ezer ez lortzea jartzen ari ginela jokoan eta berandu da sasi irtenbideei buruz hitz egiten hasteko. Errealitate latza aurrean daukaguna, hautatu genuen bidea eta militantzia bezain latza.\nBadirudi dagoeneko hain berriak ez diren “gari berri” hauetako lelo errepikatuena giza eskubideen argudio burgesarena dela. “Giza eskubideak pertsona guztientzat”. Aspertu arte erabilitako leloa, eta hutsa bezain leloa. Argi dago euskal preso politikoen giza eskubideak sistematikoki eta modu konstantean urratuak direla eta argi dago egoera batzuei berehalako irtenbidea ematea hil ala bizikoa dela, preso gaixoena agerikoena delarik, eta guk horren alde lan egiteko prestutasun eta konpromiso osoa erakutsi nahi dugu gaurkoan ere. Hori bai, inork ez dezala espero guk politizatu gabeko mezu aseptikorik zabaltzea horrek erroan dauden arazoak betikotzera baino ez garamatzalako.\nEz dugu hain urrun 1977an deituriko Amnistia Legearen kasua, benetan, amnistia bat baino, frankismoaren basakeri guztietarako zigorgabetasuna eta errejimenaren zutabeen biziraupena bermatu zuen puntu eta bukaerako legea izan zena, eta hori horrela izan zen errejimenaren unerik latzenean, guk defendatzen dugun eta gatazkaren iturburu diren arrazoiak konpontzea barnebiltzen duen amnistia horretatik hurbilen geundenean, amnistiaren esanahi politikoari azken unean mugimendu hori inguratu zutenen esanahi humanitarioa gailendu zitzaiolako. Hortik aurrera eta gaur arteko historian pairatu behar izan duguna ondo ezagutzen dugu. Akatsetatik ikas dezagun.\nBaina lehen esan bezala atera behar ditugun ondorio guztiak ez dira negatiboak, ondorio positibo garrantzitsu eta indartsuak ere azaltzen zaizkigulako. Gure herriak bizirik dirau eta gure herriaren askatasun grina ere bai eta horren lekuko gaur hemen amnistiaren alde bildu garenok eta baita azaroaren 28an Bilbon amnistia aldarrikatzeko deituriko manifestazioa ere. Sua itzaltzen saiatu diren arren ez dute lortu. Gu guztion ardura da gar hauei hauspoa ematen jarraitzea odola izozten uzten ez duen borrokaren berotasuna sentitzen jarraitzeko. Izan zirenekin hartu dugun zorra da, eta etorkizuneko belaunaldiekin hartzen dugun konpromisoa ere bai. Galtzen den borroka bakarra uzten dena delako. Jo ta ke amnistia eta askatasuna lortu arte! Gora Euskal Herria askatuta!


Kirol-turismo jasangarrirako ikuspegia. « Atariaren bloga\nKirol-turismo jasangarrirako ikuspegia.\nKategoriak: Orokorra — Etiketak: Kirola — CEA — 23 apirila 2021 13:17\nKirol-turismoak garatzeko ahalmen handia du, eta oso aukera interesgarria izan daiteke hainbat lurralde eta hiriren bultzada sozioekonomikorako. Izan ere, bere eragin ekonomikorako muga eta aukera gehienek lotura zuzena dute jarduera ematen den lurralde edo espazioarekin.\nUlertu behar dugu kirol-jarduerek, beste edozein giza jarduerak bezala, ingurune fisiko bat behar dutela eta haren “baliabideak” eta ingurumen-sistemak erabili behar dituela; horrek, nahitaez, zenbait ondorio dakartza espazio horretan. Garraioa, honi eta antzeko fenomenoei lotutako kutsadura eta energia-kontsumoa, hondakinen sorrera, etab. kirol-jarduera baten garapenak ekar dezakeen aztarna ekologiko nabarmenaren erakusle dira.\nOndorio asko ez dira kontuan hartzen edozein jardueraren eragina esparru analitiko batetik neurtu nahi denean, eta emaitza egoera itzulezinetan gauzatzen da, (nahita edo nahi gabe) kontuan hartu ez ziren ondorioengatik. Horren aurrean, kirol-turismo hori hartzen duen lurraldea edo hiria, kirol-jarduerarekin batera, Sistema gisa ulertzeko beharra planteatu behar da.\nIkuspegi sistemiko horretatik aztertuta, kirol-turismoak ingurune fisikoan duen eraginaren balorazio errealagoa eta egokiagoa egin ahal izango dugu. Hala ere, errealitate marañatua, aldakorra eta multidimentsionala da, eta nekez ebalua daiteke; beraz, inoiz ez dugu ziurtatuko zenbatespena zehazki zuzena denik.\nKirol-turismoaren eta natur ingurunearen arteko harremana errespetuzkoa izan daiteke, edo ondorio larriak eta kaltegarriak izan ditzake ingurunearentzat. Horrek, seguruenik, ondorio larriak eragingo ditu jarduera horren etorkizunean eta hori egingo duten hurrengo belaunaldietan. Oreka konplexua da, ziurgabetasun askorekin eta ziurtasun bakarrarekin: orekak dinamikoa izan beharko du, ingurune horren baldintza eta aldaketetara egokituz.


« 50 años después Eroski “aterriza” en Garbera\n1997, 18 de Octubre\nDenetara, lau etxe izan dira Garbera izenarekin ezagunak. Bi zutik diraute, Garberabia baserria, eta ondoan dagoen Garbera-txiki, Palacio izenarekin ere ezagutzen dena. Beste biak dagoeneko desagertu dira: Garbera-goya eta Bustintxulo izenarekin ere ezaguna zen Garbera-berri baserria, biak “Ministerio de la Viviendaren” expropiazioaren eraginez desagertu zirenak. Herrerako Futbol-zelaia ere, Garberako-gaña izeneko parajean egin zen, geroago autobideak betirako Garberatik bereiztu zuena. Aipatutako bost puntu hauek ideia ematen digute Garbera leku-izenak historian izan duen hedaduraz eta kokapenaz, hots, Ametzagañaren magaletik Txingurri eta Larratxo erreketaraino.\nSingularra da, benetan, Garbera izena, izen hau duen beste baserri, auzo edota herririk ez baitugu ezagutzen Euskal Herrian. Norbaitek euskal kutsua antzeman baliezaioke ere, Euskal Herritik kanpo bilatu beharko dugu bere jatorria. Aurreneko aldiz, Juan de La Carbuera pertsona izenean aurkitu dugu, 1390. urtean, beste hamazazpi lagunekin batera Altzako San Martzial parrokiaren sorreran. Juan de La Carbuera-ren abizenak, garai horretan oso zabaldua zegoen ohiturari jarraituz, familia horren jatorria adierazten digu, gure ustez. Kasu honetan, Arzak izenarekin gertatzen den bezalaxe, Gaskonian badago Gourbera izeneko herria, Dax hiriaren barrutian.\nAbizena, Altzako beste abizen batzuk ez bezala (Berra, Arzak, Aduriz, Casares…) XVI. mendean desagertu zen. Etxea, ordea, bizirik iraundu zuen eta 1625. urtean, Lope Martinez de Isastik lezoarrak idatzitako “Compendio Historial de Guipúzcoa” liburu ospetsuan, Garbera etxea aipatu zuen “Alza San Marcial” barrutiari dagokion etxe zerrendan, hau izanik, modu honetan idatzita, aipatzen den lehen aldia.\nOrdutik hona, Garberako inguruak gorabehera asko ezagutu ditu eta, Altzako beste bazter asko bezalaxe, azken hamarkadetan nozitu behar izan du hiriaren presioa, ia desagertu arte. Oraingoan ere, lehen gertatu zen bezala, lekuko mutuak izan gara paisajearen metamorfosi bortitzaren aurrean, iraganaren urratsak ezabatu eta inoiz egiteko dagoen Lau-Haizeta parkea kolokan utziko duena.\n(Félix Iranzoren argazkia)\nEtiquetas: Garbera, historia, toponimia, caserío\nbustinxulo baserriko familia\n2011, 11 de Junio\nEmail honen zergatia, bustintxulo izenarekin ezagutzen zen garbera-berri baserriaren informazioa jakin nahiko nuke. Nere familia bertan jaio eta hazi bait zen.\nAsko eskertuko nizueke baita ere argazkiren bat bidaliko bazenidakete . Aldez aurretik mila esker.\n2011, 12 de Junio\nTamalez ez daukagu informaziorik.\nhttp://www.altza.info datu-basean sartzen bazara, bilatu “Intxaurrondoko airetiko ikuspegia” eta bi sarreretako batean aurkituko duzu (erref. 3162). Baserriaren teilatua ez da oso ondo bereizten, baina baratzak, bideak eta inguruak bai.


Asteburuko futbol emaitzen kronika - Debagoiena - Goiena.eus\nAsteburuko futbol emaitzen kronika\nXabier Urzelai 2016-04-17 19:29\nBetoño ordezkaria UDAko jokalarien artean jokaldia egiten.\nPartidu eroan, hirugarren mailako UDAk 2-2 berdindu du Betoñoren kontra. Ohorezko erregionalean, Aloña Mendiri sei gol egin dizkio Touringek (6-2), eta erregional preferentean Mondrak eta Bergarak ez dute bigarren postuaren borrokan amore ematen, biek irabazi dute.\nAretxabaletak hiru puntuak batzeko aukera ona galdu du gaur Ibarran. Arenazaren eta Barkeroren mutilak ondo aurreratu dira (1-0) lehenengo zatian, Ilzarbek egindako golari esker. Bigarren zatian, baina, minutu batzuetan partidua erotu egin da, eta kanpotarrek etekina atera diote egoerari. Hain zuzen, Betoño 10 jokalarirekin geratu denean –75. minutuan– egin du min handiena, lehenengo partidua berdinduta (1-1, 82. minutuan), eta ondoren partiduari buelta emanda (1-2): "Gure akatsa izan da markagailuan aurreratu garenean partidua errematatzen jakin ez izanda. Gol aukera garbiak izan ditugu, baina ez dugu asmatu", adierazi du Igor Arenazak.\nHain zuzen, partidua amaitzeko luzapeneko minutuak geratzen zirenean lortu du UDAk berdinketaren gola egitea (2-2), eta hiru puntuak poltsikoratzeko aukerak ere izan dituzte: "Baina ate aurrean ez gabiltza fin, lanean jarraitu behar".\nGol zaparrada Touringen zelaian\nAloña Mendiren bolada ona Touringen zelaian amaitu da, Igor Serranoren mutilek kolpean jaso dituzte eta sei gol (6-2). Porrot horrekin, oñatiarrek zazpigarren postura egin dute atzera, hainbat talde dabiltza eta bosgarren amaitzeko borrokan.\nMondra eta Bergara, ondo\nErregional preferentean, berriz, badirudi bigarren sailkatzeko borrokak ez duela azkenera arte etenik izango. Mondrako mutilek nagusitasunez irabazi zioten zapatuan Ilintxari (3-0). Uribesalgok, Barberok eta ostera ere Uribesalgok egin zituzten zuri-moreen aldeko golak. Baina, liga amaierara arte gainean izan behar dute Bergarakoen itzala, mahoneroek 1-3 irabazi zuten-eta zazpigarren dagoen Lagun Onaken zelaian.\nMondrako jokalariak, Ilintxaren kontra egindako gola ospatzen.\nAretxabaletako bigarren taldeak, ostera, 3-1 irabazi zion Tolosari, eta Antzuolak bana egin zuen Soraluzen.


Hizkuntzak ikasteko ere: Tandem — Gaztezulo\nHizkuntzak ikasteko ere: Tandem\nHizkuntzak ikasteko ere: Tandem https://www.gaztezulo.eus/albisteak/hizkuntzak-ikasteko-ere-tandem https://www.gaztezulo.eus/albisteak/hizkuntzak-ikasteko-ere-tandem/@@download/image/jurgen_wolf_1359539161.jpg\nJürgen Wolff, Tandem R Fundazioa\nTandema elkarlanaren bizikleta da, ezinbestekoa baitu bi aldeen partaidetza aurrera egiteko. Mekanismo hau ‘zuk niri ikasten laguntzen didazu eta nik zuri ikasten laguntzen dizut, horrela hobeto ulertuko dugu elkar’ leloari jarraituz, hizkuntzaren ikas-prozesuan erabiltzen dugu Tandem Fundazioan.\nAlegia, hemengo herritar batek eta kanpotik etorritako batek osatutako elkartruke bikoteak eratzea proposatzen dugu hizkuntzak ikasteko. Doako sistema da, banan-banakoa eta ekologikoa.\nEdozein hizkuntzatan tandem egin ahal izateko, bi baldintza jartzen dizkiegu interesa dutenei. Batetik, gai izan behar dute bi osagaidun esaldiak eratzeko (adibidez: ‘nik zuri argazki bat bidali dizut’); eta bestetik, lehenaldian hitz egiteko gauza izan behar dute (adibidez: ‘noiz egon zinen Parisen?’).\nIa dena ikasi daiteke tandem eginez. Gehienek beren hitz-etorria hobetzeko eta beren berbategia zabaltzeko erabiltzen dute. Baina, horrez gain, tandemkidearen kultura ezagutzeko aukera ere eskaintzen du eta, zergatik ez, elkar laguntzeko zailak diren testuak irakurtzen, zuzentzen edo itzultzen.\nTandemak behar bezala funtziona dezan, komeni da txandaka hitz egitea: lehenengo hizkuntza batean eta gero bestean, denbora tarte antzekoa hartuz bientzat. Bestela, gerta daiteke gero eta tarte handiagoa egitea bi solaskideentzat errazena eta erosoena den hizkuntzari, bestea alboratuz. Ez duzu denbora gehiegi behar, gutxienez astean behin elkartzea komeni den arren.\nSolaskidea topatzeko, zure herri edo hirian hizkuntzak irakasten dituzten erakundeetara, Unibertsitatera edota kultur etxeetara jo dezakezu eta, hauek ez badute bitartekaritza zerbitzurik eskaintzen, bertako iragarki-tauletan ohar bat edo eskaera bat jartzen egin dezakezu aproba. Hala eta guztiz ere ez bazenu tandemkiderik aurkituko, beti jo dezakezu Internetera (www.palabea.net, www.busuu.com) badaude-eta Sarea erabiltzen duten bikoteak.\nBegikotasuna kontuan hartzea ez da nahikoa. Biek partekatu dezakezuen zaletasun bat edukitzea ere aitzakia ona da elkarrekin zerbait egiteko hizkuntzak praktikatzen dituzuen bitartean. Baina, beti ere, ez ahaztu azken hau dela helburu nagusia, hizkuntzaren bat ikasi eta besteren bat irakastea, eta beraz, maila bertsuko kideak elkartzea dela eraginkorrena.\nTandem Fundazioak, orain, Euskadiko Gazteriaren Kontseiluaren eta beste hainbat erakunderen laguntzaz, arabiar – euskara/gaztelera elkartrukeak egiteko bitartekaritza zerbitzua eskaintzen du.


Futbol Indarraren Trebakuntzaren Teoria | Indarra Prestakuntza Programak | Futbol Indarra Prestakuntza\nParent Category: Futbola Indarra Prestakuntza\nKategoria: Indarra Prestakuntza Programak\nIndarra Prestakuntza Helburua (k)\nAreagotu indarra baloia erronkei aurre egiteko eta eduki baloia gora.\nAreagotu jauzia bertikala gaitasuna (hau da, epigrafe eta antenak erronkak, GK gordetzen).\nAbiadura eta azelerazioa / dezelerazioa handitu.\nOstikoka eta deigarria (hau Clearances eta Shots) boterea handitzeko.\nHobetu SAQ (abiadura, arintasuna, Quickness)\nIndarra jarduera zehatzak erresistentzia futbolean hobetzea.\nIndar entrenamendua (beste edozein kiroletan bezala) modu seguruan eta mailakatuan gauzatu behar da. Progresio horri esker, atleta momentu egokian gailurrera iristen da. Indarreko entrenamendua kontuan izan entrenamendu orokorraren ardatz nagusia (agian astean 1-3 saio, denboraldiaren garaiaren arabera). Hala ere, batez ere denboraldi-aurrekoan funtsezko lekua du. Futbolerako indarra entrenatzeko piramidean oinarritutako eredu batean garatu behar da beheko 3 faseetan.\nFase horietako bakoitzak 2-4 asteko iraupena izan behar du. Egokiena 2-3 saio / astean.\nStength Prestakuntza faseak\nFundazioa (1-2 asteak) - Fase hau erresistentzia handitu aurretik muskuluak, tendoiak eta lotailuak prestatzean oinarritzen da. Hainbat helburu ditu: Fase hau ariketa eta mugimendu teknika zuzena garatzeko erabili behar da. Indartu eta garatu azpiko muskulu egonkortzaileak. Sortu oreka gihar pare batzuen barruan (hau da, hamstrings / Quads) eta, gainera, ezkerreko eta eskuineko aldearen arteko indarrak desorekatu. Fase honek errepikapen altuak (12-15) eta erresistentzia txikia (pisua) ditu. 30-90 segundo atsedena multzoen artean.\nMaximoa (3-4 asteak) - Fase maximoa muskuluen indar maximoa eta muskulu masa garapena handitzeko diseinatuta dago. Fase honetan ere giharren indarraren eta boterearen garapena optimizatzea bilatzen dugu. Fase honetan erresistentzia handitu (pisua) eta errepikapen txikiagoak daude (6-8). 30-120 segundo atseden hartu multzoen artean.\nEndurance (5-6 asteak +) - Fase hau nekearen aurkako erresistentzia garatzea da, futbol partida batean egiten diren indarrarekin lotutako jarduerak egiteko. Jokalariek indar aktibitateak hainbat aldiz burutzeko gai izan behar dute partida bat iraun bitartean. Fase honek errepikapen altuak (12-15 +) eta erresistentzia txikia (pisua) ditu. 30-90 segundo atseden hartu multzoen artean.\nErresistentzia / pisua kalkulua\nAdin desberdinetako jokalariekin aritzen garenez, tamaina zaila da entrenamendu fase bakoitzerako pisu erreferentziak sortzea. Hala ere, gure pisu hautaketak pixkanaka mailakatu behar ditugu, indar programa eraginkorra lortzeko. Horregatik, "Errepikapen maximoa" (RM) kontzeptua erabiltzen dugu. A errepikapena gehienez or RM da gehien pisua zuk zehaztutako ariketa mugimendu kopuru bat altxa daiteke. 1RM adibidez.\n% Load Errepikapen % Load Errepikapen % Load Errepikapen\n-29 05 2013-Hits: 24615 Indarra Prestakuntza Programak Darren Pitfield\n-29 02 2012-Hits: 36923 Zirkuitua Prestakuntza Darren Pitfield\n-21 06 2008-Hits: 21496 Zirkuitua Prestakuntza Darren Pitfield


Euneiz: irabazi asmoa duen unibertsitate pribatu honi babes eta diru publikorik ez - - Alea.eus\nEuneiz: irabazi asmoa duen unibertsitate pribatu honi babes eta diru publikorik ez\nLAB, STEILAS, CCOO, ELA, LKN, EHUko Ikasle Kontseilua eta Ernai 2021-07-21 09:00\n"Gure erabateko desadostasuna adierazi nahi dugu Euneiz egitasmoarekin. Eta baita EHUren zuzendaritzari eskatu ere instituzio gisa eskura dituen tresnak, baliabideak eta eragite moduak erabiltzea lege proiektuak ez dezan aurrera egin".\nEusko Jaurlaritzak, 2021eko martxoaren 16ko Gobernu Kontseiluaren bileran, Teknologia Berrien, Kirolaren eta Osasunaren Euneiz unibertsitate pribatua sortzeko lege proiektua onartu zuen. Haren inguruan Eusko Legebiltzarreko Hezkuntza Batzordean izandako agerraldietan ugariak izan dira egitasmoa kritikatu duten ahotsak, tartean EHUko errektorearena berarena eta Unibertsitateko sindikatu gehienena ere.\n"Ugariak izan dira egitasmoa kritikatu duten ahotsak, tartean EHUko errektorearena eta Unibertsitateko sindikatu gehienena"\nLege proiektuaren tramitazioak, ordea, aurrera jarraitzen du, eta, dagoeneko ikasturte berrian sartuta seguruenik, Eusko Legebiltzarreko osoko bilkurak eztabaidatu eta bozkatu beharko du lege proiektua, bidea emateko, edo ez, unibertsitate pribatu honen sorrerari. Honen aurrean, proiektuak euskal unibertsitate sisteman oro har eta gure unibertsitate publikoan bereziki izan dezakeen eraginarekin kezkatuta, EHUko langileon ordezkari garen LAB, STEILAS, CCOO, ELA eta CGT/LKN sindikatuok, eta ikasleen ordezkari diren Ikasle Kontseiluak eta Ernai gazte erakundeak EHUko Gobernu Kontseiluari adierazi nahi diogu gure erabateko desadostasuna egitasmoarekin. Eta baita EHUren zuzendaritzari eskatu ere instituzio gisa eskura dituen tresnak, baliabideak eta eragite moduak erabiltzea lege proiektuak ez dezan aurrera egin.\nIzan ere, EHUren gehiengo soziala ordezkatzen dugun sindikatuok eta ikasle erakundeok uste dugu lege proiektu hau mugarri izan daitekeela euskal unibertsitate sistemaren bilakaeran, haren pribatizazioaren eta merkantilizazioaren ildoan, eta unibertsitate ikasketa eta ikerkuntzaren zerbitzu publikoko izaeraren kaltetan.\n"Lege proiektua mugarri izan daiteke euskal unibertsitate sistemaren bilakaeran, haren pribatizazioaren eta merkantilizazioaren ildoan"\n1) Teknologia Berrien, Kirolaren eta Osasunaren Euneiz unibertsitate pribatua irabazi asmoa duen unibertsitate gisa sortzea du helburu lege proiektuak; izaera horretako lehen unibertsitatea gure erkidegoan. Beraz, ez dakar bakarrik euskal unibertsitate sistemaren pribatizazioaren areagotzea, baizik eta erabateko merkantzia bihurtzea ere, elite bati zuzenduta, irabazien eta errentagarritasunaren menpe jarriz unibertsitate ikasketak.\n2) Euneiz unibertsitate pribatua sortzeko lege proiektua ez dator bat Euskadi Unibertsitate Sistema araupetzen duen legedian ezarritako printzipio eta irizpideekin. Zehazki, 274/2017 Dekretuak bere 2. artikuluan dio Euskal Unibertsitate Sistemaren titulu ofizialen eskaintza jasangarria eta harmonikoa izan behar dela eta, beraz, eskaintzan ezin direla justifikatu gabeko errepikapenak egon, titulazioei dagokienez gizartean dagoen eskaria aintzat hartu behar dela eta eskaintzaren kalitatea lehenetsi behar dela irizpide ororen gainetik.\nBada, ezaguna den bezala, Euneiz proiektuak, parte handi batean behintzat, errepikatu egiten du jada gure erkidegoan ematen den eskaintza, haren zabaltzea justifikatzen duen eskari jakinik gabe.\n"Proiektua ez dator bat Euskadi Unibertsitate Sistema araupetzen duen legedian ezarritako printzipio eta irizpideekin"\nEuneiz unibertsitatea sortzeko lege proiektuak, halaber, ez dio ezta ere inongo kalitate irizpideri erreparatzen. Ez da ezagutzen nola osatuko den klaustroa, ez irakasle eta ikertzaileen artean Espainiako Unibertsitate Sistemaren Legeak agintzen duen gutxieneko doktore tituludunak izango dituen ezta zein baldintzatan kontratatuak izango diren ere. Ez da, ezta ere, AZP plantillaren inguruko inongo aurreikuspenik egiten.\nHartara, Euneiz unibertsitate pribatuaren proiektua unibertsitateko enpleguaren prekarizazioa bultzatzeko ate irekia ere izan daiteke.\n3) Euneiz unibertsitate pribatua sortzeko lege proiektuak ez du zehazten euskarari emango dion tratamendua ikasketetan. Euneiz, hartara, oso atzerapauso kaltegarria izan daiteke euskararentzat, oro har, eta unibertsitatearen euskalduntze prozesuarentzat, zehazki.\n4) Horrekin guztiarekin ere, Euneiz proiektuari diru laguntza publiko ugari emateko aukerak zabaldu zaizkio parez pare. Hasteko, tokiko erakundeek milioi bat euroko diru laguntza zehatzak agindu dizkiote, eta Eusko Jaurlaritzak, halaber, Next Generation Europako Funtsak jasotzeko proiektuen zerrenda barruan kokatu du, 64 milioiko inbertsio baten egitasmoarekin, EHUrentzat eskatutakoak erdira ere heltzen ez direnean.\n"Euneiz oso atzerapauso kaltegarria izan daiteke euskararentzat"\nBien bitartean, EHUk finantzabide eskasiari aurre egiten jarraitu beharko dio, urtetik urtera Gobernu Kontseilu honetan salatzen ari garen bezala. Horren adibide da, besteak beste, Medikuntza eta Erizaintza Fakultate berria eraikitzeko bere aurrekontu propioetatik 7 milioi euro jartzeko egin zaion eskakizuna.\nHonengatik guztiagatik, aipatu EHUko sindikatu eta ikasleen ordezkariok salatzen dugu Teknologia Berrien, Kirolaren eta Osasunaren Euneiz unibertsitate pribatua sortzeko lege proiektua eta eskatzen diogu, halaber, Gobernu Kontseilu honi eta EHUren zuzendaritzari ere, irmotasun eta inplikazio handiagoa gure unibertsitatearen eta haren izaera publikoaren defentsan eta indartzean.\nSinatzaileak: LAB, STEILAS, CCOO, ELA, CGT/LKN, EHUko Ikasle Kontseilua eta Ernai. Uztailaren 20an EHUko Gobernu Kontseiluan irakurritako adierazpen bateratua.


Hazten ikasi proiektu metodologia - Uggasa\n“HAZTEN IKASI” PROIEKTUAREN METODOLOGIAREN AURKEZPENA\nAzken hilabeteetan zehar, UROLA GARAIA eskualdeko hainbat enpresek, Foru Aldundiko Berrikuntzako, Landa Garapeneko eta Turismoko Departamentuaren laguntzarekin eta Klaus North adituarekin lankidetzan (Wiesbaden Business School), “HAZTEN IKASI” proiektu pilotua garatu dute.\nAlemaniatik ekarritako metodologia, geure enpresa ertain eta txikietara moldatu da eta akzioan oinarritutako ikaskuntza prozesu bat suertatu da; bere oinarrian, enpresek, bere gestioan, eredu parte-hartzaileago bat bermatzea dago, eta horretarako enpresen proiektu estrategikoak garatzeko lan-taldeen jabekuntza landu da. Prozesua, aurrerapausu kualitatibo garrantzitsua izan da eta dudarik gabe, gerora emaitza oso positiboak emango dituena.\nDatorren Irailak 26an, arratsaldeko 16.30tan, egingo den Metodologiaren Aurkezpen Ekitaldi publikoa. Bertan, Foru aldundiko Berrikuntza eta Jakintza arloko ordezkariak, Klaus North aditua, eta parte hartu duten enpresak izango ditugu.\nEguna: Irailak 26\nLekua: Sortzen Enpresagunea (Pol. Mugitegi, Vial C-nª 18-Urretxu)\nVirtuoses konzert der solist steht im vordergrund, sinfonisches konzert hausarbeit auf plagiat testen der solopart ist stärker in das gesamtgewebe des tonsatzes integriert


Durangoko Merinaldearen Amankomunazgoa - Durangaldeko Mankomunitateak bat egin du emakume adinekoek jasaten duten ezkutuko indarkeriaren gainean sentsibilizatzeko Emakundek egin duen deiarekin\nDurangaldeko Mankomunitateak bat egin du emakume adinekoek jasaten duten ezkutuko indarkeriaren gainean sentsibilizatzeko Emakundek egin duen deiarekin\nDurangaldeko Mankomunitateak bat egin du Emakundek eta Eusko Jaurlaritzako Berdintasun, Justizia eta Gizarte politiketako Sailak azaroaren 25erako, Emakumeen aurkako Indarkeria Desagerrarazteko Nazioarteko Egunerako, bultzatutako kanpainarekin. Aurten, kanpaina horrek emakume adinekoek jasaten duten ezkutuko indarkeria du ardatz.\nEmakunderen goiburutik moldatutako “Entzuten dizugu, ikusten zaitugu” lelopean, Durangaldeko Mankomunitateko Adinekoen Zerbitzuko arduradunek, Zaldibarko Udalak eta San Martin Nagusien Elkarteak –eskualdeko adinekoen 12 elkarteen ordezkari moduan– ekitaldi publikoa antolatu dute Zaldibarko Udaletxeko plazan, azaroaren 25ean, 12:00etan.\nHelburua, adineko emakumeen aurkako indarkeriaren aurrean herritarrak sentsibilizatzen laguntzea da, erakunde publikoek eta erretiratuen elkarteek indarkeria matxista ikusarazteko eta horren aurka borrokatzeko duten konpromisoa erakusteko; adineko emakumeen aurkako indarkeriari dagokionez batez ere, oso talde zaurgarria delako eta modu berezian jasaten dituelako gizarte patriarkalaren ohiturak. Horrez gain, indarkeria-kasuetan, askotan, zailtasunak izaten dituzte laguntzarako baliabideetara heltzeko.\nEkintza sinboliko hori Covid 19aren aurreko prebentzio-neurriak jarraituz egingo da. Hori dela eta, Udaletxeko plazan, eskualdeko elkarte guztien ordezkari moduan arituko den eta bost emakumek osatzen duen San Martin elkartearen zuzendaritza batzordeak, aukeratu den goiburua daraman pankarta zabalduko du, elkarte eta erakundeen aldetik entzuteko eta laguntzeko egin daitekeena eta egin behar dena irudikatzeko eta agerian uzteko, gizarte osoari eragiten dion eta amaiera eman behar zaion arazo horren aurreko kontzientziazioan eta ikusgaitasunean aurrera egiten jarraitzeko.\nEmakundek azaroaren 25erako diseinatutako kanpainak dei zuzena egiten dio gizarteari, bertan enpatia handiagoa aurkitu nahian, eta adineko emakumeen aurkako indarkeriaren inguruan sentsibilizatu gura du, zaurgarritasun berezia dutelako, ikusezinak direlako, eta kasuak detektatzen eta baliabide espezializatuetara hurbiltzen laguntzeko.


Nola deskargatu ordaindutako aplikazioak doan eta guztiz legezkoak Androidea\nArtikulu honi izenburu ikusgarria eta erakargarria eman nahi nion, ekimena nabarmendu eta goraipatzeko Amazon gaur oparitzeko, 27ko irailaren 2013a, ordaindutako sei aplikazio guztiz doakoak. Baldintza bakarra zurea deskargatzea da android aplikazio denda de Amazon aplikazioak.\nAzken hilabetean beste entrega bat ordaindutako doako aplikazioak 24 orduz, eta da marketin kanpaina sentsazional eta arrakastatsu honen guztiaren arrazoia bere lehen urteurrenaren ospakizunari esker bezero berriak erakartzea dela eta dagoeneko engantxatuta daudenak asetzeaz gain.\n-Ren zati berri honetan ordaindutako doako aplikazioak Sei aplikazio berri aurki ditzakegu, guztiak aisialdi eta aisialdi garbienetara zuzenduta edo bideratuta.\nEskuragarri dauden aplikazioak hauek dira Einstein Train Your Brain HD, Edge Extended, Spectrum Puzzles, CrossMeColor, Akinator the jenie eta Cubistry.\nAmazon aplikazioak benetakoa bihurtzen ari da Play Store-ren alternatiba, batez ere aplikazio biltegia ez duten terminaletarako Google ofizialki aurrez instalatuta, jatorri txinatarra duten terminalak izan ohi dira.\nOndoren, duela denbora batzuk egin nuen mezu baten esteka uzten dizuet eta bertan esaten dizut Play Store-ren alternatiba nagusiak eta bertan sartzen dut Amazon aplikazioak eta haienak deskargatzeko eta instalatzeko estekak gure Android.\nEkimen eta eskaintza hauek onak dira beti lehiaketaren mugimendua pizteko eta adi egoteko bezeroen eskaria, erabiltzaileei ordaindutako doako aplikazio batzuk lortzen laguntzen diguten aldi berean, 24 orduz soilik bada ere.\nZeren zain Google kontraerasoan Play denda antzeko promozioarekin androiden bosgarren urtebetetzea ospatzen, buelta bat ematera joango gara Amazon aplikazioak Ikus dezagun zer murtxikatu dezakegun.\nInformazio gehiago - Doako aplikazioak denbora mugatu baterako Amazon App Store dendan, Android Play Stor aplikazio dendaren alternatibake\nDeskargatu - Amazon aplikazioak\nArtikuluaren bide osoa: Androidea » Android aplikazioak » Deskargatu ordaindutako aplikazioak guztiz doan eta legez


Gorenak baliogabetu egin ditu Bilduren zerrenda guztiak - Goierriko Hitza : Goierriko Hitza\nBerria.info – Espainiako Auzitegi Goreneko 61eko aretoak baliogabetu egin ditu Bildu koalizioak maiatzaren 22ko udal eta foru hauteskundeetarako aurkeztutako 254 zerrendak; hau da, guztiak. 23:00etan jakin da erabakia eta, lehen informazioen arabera, bederatzi epailek egin dute neurri horren alde, zazpik kontra.\nAretoko hamasei magistratuak goizeko hamarretatik aritu dira Estatuaren abokatuaren eta Fiskaltzaren inpugnazioak eta Bilduren alegazioak aztertzen, eta gaur gauerdirako hartu behar zuten erabakia.\nGorenak erabakia hartu baino lehen Bilduk iragarri du Auzitegi Konstituzionalera joko lukeela kasu horretan. Bi egun ditu helegiteak aurkezteko.\nSortu ezker abertzaleko alderdiaren auzia ere Goreneko 61eko salak aztertu zuen, duela aste batzuk, eta orduan ere bederatzi epaile alderdia erregistratzearen kontra azaldu ziren, zazpi alde. Ezker abertzaleari buruzko auzi saioetan sekula ez da izan halako zatiketarik Gorenean.


Mugarik Gabeko Pailazoak GKEa Indonesiara joan da tsunamiak kaltetutakoen aldartea pizteko | Consumer\nMugarik Gabeko Pailazoak GKEa Indonesiara joan da tsunamiak kaltetutakoen aldartea pizteko\nHainbat ikuskizun egingo ditu Aceh Bandan, batez ere haurrentzat\narabera: Asteartea, 2005eko irailaren 20a\nMugarik Gabeko Pailazoak GKEko ordezkariak Aceh Bandan (Indonesia) izan dira, ospitaleetan eta umezurtzen harrera-zentroetan hainbat ikuskizun egiteko, irribarre bat ateratzeko asmoz.\nErakunde humanitarioak eremu horretan garatzen duen hirugarren proiektua Nazioarteko Lankidetzarako Espainiako Agentziak (AECI) finantzatzen du, eta haurrei zuzentzen zaie batez ere, haien egoera psikologikoa eta emozionala hobetzeko, baita iazko itsasikarak eragindako biztanleei ere.\nMugarik Gabeko Pailazoen aurreko bi emanaldiak Sri Lankan izan ziren, hondamendia gertatu eta berehala, eta GKEko 12 profesionalek hartu zuten parte.\n2004ko abenduko tsunamiak, Asiako hego-ekialdean, milaka pertsona utzi zituen ezerk gabe, batez ere Aceh Bandako eskualdean, non psikologoek lanean jarraitzen baitute tragediak kaltetutakoekin beren bizitza berregin dezaten.\nHaurren egoera bereziki delikatua da. Askok psikologia- eta autoestimu-arazoak izan dituzte, gurasoak, senideak eta hurbileko ingurunea desagertu direlako.\nindonesia-eu tsunami ukituak\nDepresioa eta arazo psikologikoak, Itxaropenaren Telefonoaren erabiltzaileen arazo nagusiak\nEuskal atunero bat minusbaliatuentzako eskola bihurtu dute\nEl Salvadorreko herritarren laurdenak ez dauka edateko urik, Interbiziaren arabera\nMinusbaliotasunerako Gobernuz Kanpoko Erakundeentzako laguntzak gehitu egin direla iragarri du lanak


barren.eus - Debabarrenean 26 positibo atzeman dituzte azken orduetan, horietako bakarra Elgoibarren\nDebabarrenean 26 positibo atzeman dituzte azken orduetan, horietako bakarra Elgoibarren\nArgitaratua: 2021-03-23 14:14\nEusko Jaurlaritzako Osasun sailak argitaratu du koronabirusaren bilakaeraren inguruko eguneroko txostena, eta horren arabera, atzo 26 Covid19 positibo atzeman zituzten Debabarrenako herrietan.\nErmuan atzeman zituzten gehienak, 17 guztira. Eremu gorrian dagoen eskualdeko herri bakarra da Ermua, 736,63ko intzidentzia-tasarekin. Eibarren lau positibo berri zenbatu zituzten atzo eginiko probetan, baina pixka bat behera egin du intzidentzia tasak, 214,75an kokatzeko. Mutrikun eta Soraluzen bina positibo hauteman zituzten eta kasu bat Elgoibarren (60,66). Hortaz, domekan baino hamar positibo gehiago atzeman zituzten atzo eskualdean: 16 positibo domekan eta 26 astelehenean.\n• Hego Euskal Herrian %4,6ko positibotasuna\nLurraldeka, Bizkaian 206 kasu zenbatu zituzten, Nafarroan 117, Gipuzkoan 114 eta Araban 110.\nOspitaleei egoerari dagokionean, ZIUetako presioa modu esanguratsuan arindu da azken orduetan: bederatzi lagun gutxiago daude Zainketa Intentsiboen Unitateetan. Atzo 48 ospitaleratze berri erregistratu ziren eta orotara 321 lagun daude ingresatuta; horietatik 81, ZIUn.


Berria: ekonomia - duela 4 ordu 37 min\nGoizean goizetik irten dira Jaka Horiak kalera Frantzian eta Ipar Euskal Herrian. Ekitaldi nagusia, ohiko moduan, Parisen egin dute. Liskarrak saihesteko argudioarekin, Emmanuel Macronen gobernuak segurtasun neurriak handitu ditu hiriburuan. Hala ere, izan dira istiluak erdiguneko auzoetan; besteak beste, Operan eta Saint-Lazaren. Orotara, 85 manifestari atxilotu dituzte, eta hildako bat ere ...\nInfo7 Irratia betirako itzali da\nnaiz.info - duela 6 ordu 42 min\nLangile, langile ohi, bazkide eta kolaboratzailez inguratuta itzali da Info7 Irratia betirako. Urruñan eta festa giroan eman diote amaiera 13 urteko ibilbideari. 9.00etan hasi dira eta ordu batak pasata entzun dira azken hitzak uhinetan. Eider Olazarrek egin ditu: «Gu eta zure arteko zubia, zaharra eta berriaren arteko igarobidea, izan dadila lehena bezain emankorra bigarrena».\n2024-25 ikasturtean irekiko dute EHUren Medikuntza Fakultate berria Bilbon\nnaiz.info - duela 8 ordu 2 min\nEHUren Medikuntza Fakultate berria 2024-2025 ikasturtean jarriko da martxan, Basurtoko ospitalearen alboan. Medikuntza, Erizaintza eta Fisioterapiako gradu ikasketak egin ahal izango dira bertan eta 52 milioi euroko inbertsioa eskatuko du.\nnaiz.info - duela 9 ordu 11 min\n«Pentsio duina» lortzeko borrokan, kalera irtengo dira gaur arratsaldean pentsiodunak Hego Euskal Herriko lau hiriburuetan.\nnaiz.info - duela 11 ordu 4 min\nLangile, langile ohi, bazkide eta kolaboratzailez inguratuta itzali da gaur Info7 Irratia betirako. Urruñan eta festa giroan eman diote amaiera 13 urteko ibilbideari. Goizeko bederatzietan hasiko da azken emisio berezia eta 13:05 etan entzun dira azken hitzak uhinetan. Eider Olazarrek egin ditu azken hitzak Gu eta zure arteko zubia, zaharra eta berriaren arteko igarobidea, izan dadila ...\nBerria: mundua - duela 11 ordu 29 min\nDonald Trump presidentetzara heldu zenean iragarri zuen Obamacare indargabetuko zuela, baina ahalegina Senatuan trabatuta geratu zen. Hiru errepublikanoren aurkako botoei esker, bestelako estaldurarik ez zutenentzako doako osasun sistemari eustea lortu zuten demokratek. Ordea, orain badirudi auzitegiek egingo dutela ordezkari politikoek lortu ez zutena. Texasko barruti bateko epaileak, Reed ...\nAlea.eus - duela 11 ordu 52 min\n“Ez gara damutzen”\nnaiz.info - duela 12 ordu 27 min\n2015eko uztailean Ortzaizen atxilotuak izan ziren Grazi Etxebehere, Jeff Mateo eta Terexa Lekunberrik aurtengo martxoan joan behar izan zuten Pariserat eta instrukzio epaileak dosierra hesteko asmoa zuela jakinarazi zien. Hiru orzaiztarrak eta egun Fresnesen preso diren Iñaki Reta eta Xabier Goienetxea heldu den abenduaren 17, 18 eta 19an auzipetuko dituzte Parisen.\nEsne Beltzak bere 7.en lana aurkeztu du 'NI' izenpean\nEsne Beltza taldeak bere zazpigarren diskoa kaleratu du. Lanak 10 kantu ditu eta hainbat kolaborazio. R.I.P.-eko baterijole Txerra, Tremenda Jauria, Pupil•les, Olatz Salbador eta Cuatro Besos de Propina-k hartu dute parte diskoan. Urtebetez aritu dira diskoan lanean, zer nahi zuten argitzeko, diotenez. Emaitza, egunera arte taldeak egin duen diskorik elektronikoena da. Durangoko Plateruenan aurkeztuko dute zuzenean, Abenduaren 6an.\n80. hamarkada hasierako borroken kontaketa grafikoa\nBigarren pegatina liburua argitaratu berri du Euskal Memoriak. Hiru alez osaturiko bilduma horretan, Euskal Herriko hainbat borrokaren kontaketa modu grafikoan jaso dute.\nFantrobia saria eman diote Paul Urkijori\nFantrobi saria eman diote Paul Urkijo zinemagile Gasteiztarrari. Errementari, bere azken filma, eta fantasiazko generoan izandako ibilbide oparoarengatik eman diote saria, FANT Bilboko zinemaldi fantastikoaren 24. edizioan.\nGorka Knorr-ekin izan gara eta zenbait titular utzi dizkigu, besteak beste, Euskal Herrian, alderdiek zirt edo zart egin beharko dutela, eta erabaki estatus berri baterantz bidea egingo duten, ala batzordeak osatzen segituko duten. Eusko Alkartasunako legebiltzarkide ohiaren iritziz, azken bide horrek ez dauka etorkizunik.


Urratsak | Osagaiak Kategoriak | Gaijartzailea.com\nZalantza mordoa sortzen duen galdera da hau. Saio baterako deia jasotzen dugun unean sortzen den galdera da. Nondik hasi saioa osatzen. Aurrena gaiak edo egitura? Zenbat gai?\nZalantzak usatze aldera, kontuan hartu beharreko zenbait pista, iritzi eta ausnarketaz betea dago web gunea. Irakurri dena…\nPitagorasek, “faktoreen ordenak ez du emaitza aldatzen” esan zuen. Bertso saio baterako gaiak prestatzeko garaian baina, gaien ordenak duen garrantzia handia da. Gai onak izateak ez baita aski, saio on bat izango denik bermatzeko. Irakurri dena…\nEtxean, saioa sortzen hasten zaren unean, saioko une bakoitzean lortu nahi duzun “atmosfera” aurreikusten saiatu behar zara. Egitura, zehaztuta eramango baduzu ere, egituran bertan, une bakoitzean lortu nahi zenuen hori baloratu behar da. Bide bat prestatua duzun arren, bidean zehar, bidezidorrak aurreikusi behar dituzu, lortu nahi duzun giro, klima horretara iristeko.\nBertsolari guztiak ez dira berdinak, eta eskerrak.\nSaio batean gaiak jarri behar direnean, oholtzan zein bertsolari izango diren esango digu antolatzaileak lehenik. Bertsolariaren ezagutza eta konfiantza maila, gaiak jartzeko garaian garrantzitsua da; baina ez da horrela beti izaten.\nGauza asko izan behar dira kontuan, eta kontuan izanik ere, saioa osatzeko garaian nola aplikatu ezin da hain errezt teorizatu. Askotan, kontuan izatekoak diren gauzak, saiotik kentzen dituzu eta akaso kontu horiek dira kantatu nahi direnak (, eta alderantziz). Irakurri dena…\nGaijartzaileak, azokara osagaien bila doan horren parekoa da, eta “Degustazio menu” bat prestatu behar duten sukaldariak dira bertsolariak.\nIrudikatu beraz, bertso saioa “degustazio menu” bat dala eta bertsolariari, jakiak aurkeztu behar dizkion persona da gaijartzailea. Eta jaki horiekin, bertsolariak, bertaratuko den entzuleak goza dezan da guztiok helburua. Irakurri dena…\n© Gaijartzailea.com 2018


Sukaldeko eta birusezko labanak | Consumer\nSukaldeko eta birusezko labanak\nAzterketa batek agerian jartzen du elikagaien birusak gurutzatutako kutsatzeko arriskua, sukaldeko aiztoen eta birringailuen bidez\nEskuak higienerik ez izatea da etxean elikagaiak intoxikatzeko arrazoi nagusietako bat, baita elikagaiak prestatzeko eta manipulatzeko erabiltzen diren tresnak ere, horien bidez bakterio patogenoak transmiti baitaitezke. Georgiako Unibertsitateko Elikadura Segurtasuneko Zentroko adituek (AEB) garatutako ikerketa berri baten arabera, ganibetak eta birringailuak birusak transmiti ditzakete. Artikulu honek azaltzen du nola sortzen den kutsadura gurutzatua labanetatik, nola prebenitu daitekeen eta elikadura-gaixotasunetan zer joera dagoen.\nMundu osoko gastroenteritisaren kausarik ohikoenetako bat, batez ere kontsumitzeko prest dauden produktu eta elikagaietan norobirusa egotea da. Orain arte egindako ikerketek erakutsi dute arrisku handiena elikagaiak prestatzea dela. Eskuak, tresnak eta gainazalak potentzial potentziala dute birusen kutsaduran.\nGanibeten bidezko kutsadura gurutzatua\nFood and Environmental Virology-n argitaratu berri den Estatu Batuetako ikerketa batean, birusak eta, zehazki, A hepatitisaren eta noredo birusaren transferentzia aztertu da fruta eta barazki sorta zabal baten eta sukaldeko eta birringailuetako hainbat ganibeten artean.\nElikagaia ebakitzen edo ebakitzen bada, birus gurutzatuak sortzen dira.\nIkerketaren emaitzek frogatu dutenez, esterilizatutako labanak erabili ondoren, erdia baino gehiago kutsatu dira aldatutako elikagai bat prestatu ondoren. Elikagaia mozten den edo erraia egiten den, horixe izaten da kutsadura. Infekzio-maila birus-motaren eta elikagaiaren araberakoa da. Produktuaren gainazalaren egiturarekiko desberdintasunak eragina dute birusaren transferentzian. Meloi baten azal leuna gero eta norobirus gehiago transferitzen da labanera gainazal zimurtsuago bat baino, baina ez da gauza bera gertatzen A hepatitisaren birusarekin. Adituek meloiak, tomateak, fresak eta pepinoak erabili dituzte birusak ganibeten eta birringailuen bidez transmititzeko.\nIkerketan, aztertu da kutsatutako aizto batek birusik eta barazki garbiik transferi dezakeen. Ikerketaren arduradunek onartzen dute “xafla poluitua erabiliz gero, zazpi zatitan kutsa daitekeela”. Emaitzek iradokitzen dute, beraz, birusak elikagaien bidez transmititu daitezkeela, bakterioek egiten duten bezala. Emaitza horietatik abiatuta, adituek ohartarazi dute sukaldean erabiltzen den edozein tresna kutsadura gurutzatuko puntu bat izan daitekeela, eta horrek ere esku eta elikagai direla. Elikagaien eta tresnen artean birusak transferitzeko erraztasunak agerian uzten du garrantzitsua dela zaharberritzean prebentzio-neurriak gehitzea, baina baita etxeko sukaldeetan ere.\nNola saihestu kutsadura gurutzatua\nAdituen gomendioetako bat da labana edo birringailua garbitzea erabilera bakoitzaren ondoren, elikagai jakin batekin, estalkiaren gainean utzi beharrean, nahiz eta zikina ez dagoela pentsatu. Britainia Handiko Elikadura Arauen Agentziaren arabera, kutsadura gurutzatua honelakoa izan daiteke:\nZuzenekoa. Elikagaiak ukitzen dira, eta kutsatzen edo tanten gainean tantaka ibiltzen dira.\nZeharkakoa. Eskuetan dauden bakterioak, gainazalak edo tresnak elikagaietara zabaltzen dira.\nElikagai gordinak manipulatu ondoren, garbitu eskuak.\nHaragi gordinak ontzi hermetikoetan gorde hozkailuan.\nEbakitzeko taula bat erabili elikagai gordinak edo prestatuak manipulatzen diren kontuan hartuta. Bakarra badago, garbitu ondo-ondo erabilera baten eta hurrengoaren artean.\nLabanak eta bestelako tresnak garbitzea erabilera bakoitzaren ondoren.\nElikagaiek transmititutako gaixotasunak aldatu egin dira denborarekin. Duela urte asko, tuberkulosia edo kolera ohikoak ziren, baina elikagaien segurtasunean egindako hobekuntzak, adibidez, esnea pasteurizatzea, ontziratzea edo ur-hornidurak desinfektatzea, gaixotasun mota horiek ia erabat desagerraraztea lortu dute. Hala ere, beste infekzio batzuk sortu dira, eta horietako batzuk patogeno berriek eragin dituzte, azkar hedatzen baitira. Aldaketa hori, batez ere, elikagaiak ekoizteko praktika berriei eta kontsumo-ohiturak aldatzeari zor zaie. Patogeno ohikoenak Salmonella, Campylobacter edo E.coli dira.\nKontuan izan behar da elikagaien segurtasun mikrobiologikoa faktore dinamikoa dela, elikadura-kate osoan hainbat faktorek eragina, eta patogeno garrantzitsuak ez direla estatikoak. Zenbait patogeno (adibidez, E.coli) gai izan daitezke produktu berriak (elikagai freskoak, adibidez) hazteko eta aztertzeko, edo osasun publikoko arazo berriak sortzeko (adibidez, mikrobioen aurkako erresistentzia). “Elikagai jatorriko gaixotasunak” izeneko Europako adituek egindako azterketa batean. Orain dela 20 urteko erronkak oraindik ere jarraitzen dute eta beste batzuk sortzen dira, eta International Journal of Food Microbiology-n argitaratu da, eta aitortzen da bereziki azpimarratzen direla norobirusa, A hepatitisa eta emergentzia sortzen ari diren birusak (SRAS). Apustuetako bat osasun publikoko arduradunen, albaitarien eta elikagaien segurtasuneko adituen arteko elkarrizketa sortzea da, patogeno berriak detektatzeko eta prebentzio- eta kontrol-programa berriak garatzeko.\nbirringailu higiene-eu labana patógenos-eu poluzio gurutzatu sukaldea


2019ko Zurrumurrurik Ez Estrategiak\n2019ko Zurrumurrurik Ez Estrategiak bizikidetzaren alde egingo du lan kultur artekotasuneko udalerrian\nDiskriminazioa prebenitzea, bizikidetza hobetzea eta aniztasun kulturalaren onurak aprobetxatzea du xede 2019ko Zurrumurrurik Ez Estrategiak, modu horretan, herritar guztien pertzepzioak, jarrerak eta jokabideak aldatzea sustatzeko eta, era horretan, 2013az geroztik Getxoko Udala sustatzen ari lan ildoei jarraipena emateko. “Estrategiak immigrazioaren, babeslekuen eta kultura-aniztasunaren aurka sortzen diren zurrumurru, estereotipo negatibo, aurreiritzi eta albiste faltsuen ondorioei aurre egitea du helburu, traba handia direlako kultura aniztasunean oinarritutako gizarte batean elkarren arteko harremana eta bizikidetza eskuratu ahal izateko”, nabarmendu du Elena Coriak, Kultur artekotasun eta Immigrazioko zinegotziak.\nEstrategiaren helburuak dira herritarrak, banaka nahiz erakundeetako ordezkari gisa inplikatu eta trebatzea, zurrumurruen aurkako agenteen sare bat sortzeko; pentsamolde kritikoa sustatzea eta estereotipo, aurreiritzi eta zurrumurru faltsuen ondorio negatiboei buruz sentsibilizatzeko eta agenda politikoan eta sozialean eragitea, hartara, aurreiritziak murriztea eta diskriminazioa prebenitzea gizartearentzat oso helburu kolektibo garrantzitsua dela onartzeko.\nGetxoko Estrategia kulturarteko udal-politikan kokatuta dago; politika hori udalak sustatzen du hainbat pertsonak eta erakundek osatutako sare baten laguntzarekin, “oso garrantzitsuak eta ezinbestekoak direnak”, Elena Coriaren hitzetan. Estrategia ZAS! Zurrumurruen Aurkako Euskal Sarearen baitan dago, eta ekimenera geroz eta gehiago atxikitzen ari diren estatuko eta Europako hiriekin lotura du, Antirumours Global proiektuaren bidez. Xabier Aierdi hezitzaile eta ZAS, Zurrumurruen Aurkako Sareko kideak Getxon burututako lana goraipatu du eta baita herritarren lana eta maila guztietan urratsak ematen segitzearen garrantzia ere, “estereotipo xenofoboen egiazkotasuna zalantzan jartzen, isilik geratu gabe, eta baieztapen faltsuak bertan behera utziz”.\n2019ko Zurrumurrurik Ez Estrategiaren sinboloa loroak izaten segituko du eta horregatik, gaurtik eta 15 egunez, Villamonteko Kultur Etxearen sarreran izango den soinu instalazioaren ( “loro gunea”) protagonista izango da. Ondoren Areetako geltokian jarriko da, Metro Bilbaoren laguntzari esker, eta baliteke udalerriko beste toki batzuetan ere habia ipintzea. Horretan, 30 minutuero, hiru lororen arteko hiru elkarrizketa (euskaraz eta gazteleraz) entzun ahal izango dira, Maite Arroitajauregiren Zurrumurru kantaren segundo batzuekin. Soinu instalazioaren ondoan kartel bat egongo da, zurrumurruak entzun direnen oharrarekin eta baita Zurrumurrurik Ez estrategiari buruzko informazioa (webgunea/gizarte sareak/informazio foiletoak) lortzeko egin beharrekoari buruzkoarekin ere.\nZurrumurruen kontrako poltsa\nGainera, zurrumurruen aurkako ekintzei eta kulturarteko jarduerei buruzko informazioa jasotzeko izena ematen duten lehenengo 300 pertsonak poltsa bat jasoko dute, Estrategiaren loroarekin, Loroa erbia delakoan? leloarekin. Izena eman nahi dutenek Interneten bidez egin dezakete udal webgunean eta poltsa jasotzeko argibideekin emaila jasoko dute. Herritarren Arretarako Bulegoetan ere inprimakiak eta poltsak egongo dira.\nParte hartzeko erak\n2019an Zurrumurrurik Ez Estrategiaren ardatzak izango dira prestakuntza, partaidetza, dinamizazioa, zabaltzea eta lana gazteekin. Alde batetik, Zurrumurrurik EZ agenteen oinarrizko prestakuntza izango da, martxoaren 26tik apirilaren 11rako arteko astelehen eta asteazkenetan, 19:00etatik 21:00etara, RKE, Romo Kultur Etxean. Izen-ematea: www.getxo.eus/antirumores edo Herritarren Arretarako Bulegoetan. Lehentasuna izango dute Getxon bizi edo lan egiten duten pertsonek. Haurtzaindegi-zerbitzua (gutxienez, bi egun lehenago eskatu behar da).\nSakontzeko tailerretan Zurrumurruen aurkako agenteek identifikatutako gaiak aztertuko dira, patxadaz eta sakonean, irailaren 21ean, urriaren 19an, azaroaren 16an eta abenduaren 14an, (larunbatetan), 11:00etatik 14:00etara, RKEn, eta haurtzaindegi zerbitzua izango da. Izen-ematea: www.getxo.eus/antirumores eta Herritarren Arretarako Bulegoetan.\nAdministrazio publikoko eta erakunde laguntzaileetako pertsonei zuzendutako prestakuntza urrian izango da. Informazioa: antirumores@getxo.eus\nZurrumurruen aurkako gazteen ekintza-talde bat sortzeko lanean arituko da Estrategia eta horretarako AISIBIZIA talde eragilearen laguntza dago. Urte osoan zehar hainbat jarduera eta topaketa egingo dituzte eta irailean zurrumurruen aurkako laugarren Gazte Topaketa izango da, “helburua baita kolektibo horren lana ikusaraztea udalerrian”, azaldu du Ane Lezamak, Estrategia dinamizatuko duen AMEKADI elkarteko kideak.\nZurrumurruen kontrako agenteek osatutako lan taldeek bere jarduerarekin jarraituko dute, hausnarketarako eta ekintzetarako guneak.\nAzkenik, jakin-mina eta interesa duten herritarrek udalerrian dagoen aniztasuna goraipatzen dutenek, hau da, elkar ezagutu, uneak partekatu eta pertsonen arteko zubiak eraiki nahi dituztenek Bizilagunak jardueretan har dezakete parte. (www.getxo.eus/bizilagunak).


Elebitasuna (elebidunak) – Gizapedia\nElebitasuna hiztunek bi hizkuntza aldizka eta era orekatuan, hots gaitasun antzekoarekin, erabiltzen duteneko egoera da. Elebitasunez komunikatzen diren hiztunak elebidunak direla esaten da. Elebitasuna hiztun bakar bati buruzkoa izan daiteke, zein eskualde bateko hiztun talde bati buruzkoa. Horrela, elebitasunak bi alderdi ditu: soziala eta indibiduala; eta beraz, hizkuntzalaritzaren arlo ezberdinetatik azter daiteke, hala nola psikolinguistikatik arlo indibidualari dagokionean, eta soziolinguistikatik arlo sozialari dagokionean. Bi hizkuntza baino gehiago erabiltzen direnean berriz, eleaniztasuna dagoela esaten da, eta subjektuak eleaniztunak direla.\nElebitasunerako baldintza gisa bi hizkuntzak era orekatuan erabili ahal izatea ezartzen bada ere, elebitasun maila zenbait bereizten dira: elebitasun funtzionalean, hiztuna bi hizkuntzetan komunikatzeko gai da, besterik gabe; elebitasun produktiboan, hiztuna bi hizkuntzetan hitz egin, irakurri, idatzi eta ulertzeko gai da; elebitasun errezeptiboan berriz, hiztuna bere lehen hizkuntza ez den horretan ulertzeko gai da gehienbat. Elebitasuna ezaugarri jarraitutzat harturik, elebitasun hasiberria, arina eta oso arina bereiz daitezke.\nBeste hizkuntzetan: ingelesez, bilingualism; gaztelaniaz, bilingüismo.


Errigoraren oliba-olio birjina estra eta kontserba-sortak eskatzeko aukera martxoaren 22ra arte | Usurbildarrak aurrera\n← Atea Teatrok antolatuta, ostiralean blues kontzertuak Sutegiko auditoriumean\nUsurbilgo Gazte Asanbladak antolatuta, “Ligoteo sanoa” tailer mixtoa gaur Potxoenean →\nErrigoraren oliba-olio birjina estra eta kontserba-sortak eskatzeko aukera martxoaren 22ra arte\nErrigoraren Nafar hegoaldeko uzta eskutik eskura kanpainaren 5. urteurreneko edizioa martxoaren 22an (ostirala) amaitzean da. 5 urte maite duguna elikatzen lemapean, oliba-olio birjina estra eta kontserba-sortak eskatzeko aukera dago. Aurtengoan arroza eta kamisetak ere eskuratu daitezke. Urtero bezala, jaki guztiak ekoizlearen jatorrizko prezioan eta euskaraz etiketatuta eskuratu ditzakezu, ekologikoak zein ez-ekologikoak. 130 herri ingurutan izango da eskaerak egiteko aukera, eta ia 300 gune izango dira aukeran produktuak jasotzeko. Usurbilen ere eskaera egin daiteke, Noaua! Kultur Elkartean bertan (943 360 321) edota errigora.eus atarian.\n“5 urte joan dira Nafar hegoaldeko uzta eskutik eskura kanpainaren lehen ediziotik. Ordutik 240.000 litro olio eta 700.000 ontzi kontserba baino gehiago banatu ditugu eta, iazkoan, 6.500 sukaldetan egin genuen bat kanpainarekin. Baina, zenbakietatik harago, maite duguna elikatzea da kanpaina honen balio nagusia. Eskatu Nafarroa hegoaldeko oliba-olio birjina estra eta kontserba zein arroz-sortak martxoaren 7tik 22ra eta elikatu ezazu maite duzuna, zeuk ere.\nEskaeraren hazkundeak eta eskaintza ekologikoaren aldeko hautuak ekoizpenaren eremuan ere pausotxoak emateko aukera zabaldu zigun. Zubi berriak egin ditugu ekologikoan ari diren nekazari eta elaboratzaileen artean eta lehen produktu ekologikoekin lan egiten ez zuten kontserbagileak langintza honetan hasi dira. Zubi berriak eraiki ditugu, era berean, sektoreko instituzioekin: CEPAEN-NNPEKrekin (Nafarroako Nekazaritza Produkzio Ekologikoaren Kontseilua), INTIArekin (nekazal elika-industriaz arduratzen den Nafarroako Landa Garapenerako sailaren menpeko enpresa publikoa) edo Nafarroako EHNErekin elkarlanean aritu gara”.\nZer erosi daiteke?\nPikillo piperrak – Zainzuriak – Orburuak – Barazki menestra – Potxak – Tomate frijitua – Kremak – Arroz zuria – Olioa\nZer da Errigora?\nErrigora Euskal Herria oinarri eta elkarlana lanabes dituen ekimen herritarra da. Nafarroa hegoaldea du ardatz eta “euskara ofiziala ez den zonaldean” eragin nahi du, eremu horretakoak propio diren produktuei Euskal Herrian bidea emanaz, euskaratik, euskararako eta euskaraz: “Norabide horretan, egunetik egunera gero eta zabalagoa den lagunarte batek ematen dio gorputza ekimenari; ilusioz eta anbizioz ari garen herritar, nekazari, euskaltzale, ekoizle eta kontsumitzaileez osotutako sare anitz batek. Gure txikitasunetik elkarlan handi bat gauzatu nahi dugu Nafarroak Euskal Herria behar duelako eta Euskal Herriak Nafarroa behar duelako”.\nZeintzuk dira Errigoraren helburuak?\nNafarroa hegoaldeak propio dituen produktuak Euskal Herriko plazan kokatzea, urrunekoen ordez bertokoak kontsumitu ditzagun.\nNafarroa hegoaldean “euskara ofiziala ez den zonaldeko” euskalgintzari bultzada ekonomikoa ematea.\nHerrigintza, auzolana, nazio-eraikuntza… “betiko” lan kolektiboan oinarrituz ekarpentxo bat egitea, lan molde honen beharra eta indarra goraipatuz.


Irakurriaren ulermena 6. mailan | Kontsulta zerbitzua\nIrakurriaren ulermena 6. mailan\n6. mailan irakurriaren ulermena lantzeko materiala behar dut euskaraz. Zein material erabil dezaket?\nIrakurriaren ulermenari buruz luze hitz egin daiteke. Hasteko, Curriculumak edukien 2. multzoan irakurketa eta idazketari buruz dihardu. Bertan zehazten dira ziklo bakoitzari dagozkion testu motak eta landu beharreko estrategiak.\nBestalde, sarean duzu Irakurriaren ulermen probak. Bertan arlo teorikoari buruzko dokumentuak eta ikasleekin lantzeko moduko ariketa batzuk daude.\nBadira Blitz bildumako liburuxkak ere (Hezkuntza Departamentuak doan bidaltzen ditu ikastetxeetara). Horien arteko batzuek gaia lantzeko hainbat ideia ematen dute, esaterako Blitz sorta horiko ondorengoek:\n5. Irakurmena lantzeko jarduerak nola prestatu LHko 3. zikloa eta DBHko 1. zikloa, Angel Sanzek egina.\n9. Irakurketa plana Haur eta Lehen Hezkuntzako Ikastetxeetan, Luis Izak egina.\nIrakurketari buruzko bibliografia gehiago helbide honetan kontsulta dezakezu.\nIkasleekin gelan lantzeko materialari dagokionez, besteak beste, honakoak erabil ditzakezu:\nIrakurketa eraginkorra, Bruño argitaletxea (Ikasleek irakurliburu txiki bat eta ariketa koadernoa dute).\nTxiri-txiri irakurgaiak 5, Zubia-Santillana eta Txiri-txiri irakurgaiak 6, Zubia-Santillana (50 irakurgai labur eta bakoitzari dagozkion ariketa eta ulermen galderak).\nKategoria Baliabideak, etiketak irakurria, irakurriaren ulermena, ulermena, 2013/05/30 egilea EIBZ.\n← Irakurketa-idazketa lantzeko metodoa Igerabideren eta besteren liburu batzuk →


Aurrekoa Irailak 12 Larunbata Hurrengoa\nIrailak 12 • 10:00-14:00 • San Telmo Museoa (Parte Zaharra) Kultura +Bertan Behera\nSormen tailerra Nagore Legarreta argazkilariarekin. Parte hartzaileek kamara digitala edo kamara daukan sakelekoa ekarrik behar dute. Adin guztietarako egokia.\nDoako jarduera da, baina aurrez izena eman behar da:bibliosantelmo@donostia.eus\nTailerra museoko liburutegian izango da.\nIrailak 12 • 12:00 • Larrotxeneko plaza (Intxaurrondo) (Intxaurrondo) Euskaraz\nPertsonaia bat, emakumea. Emakume bakar bat bere eromenaren errugabetasunean. Haurrek kutsatzen duten erokeria. Horrek amets egin eta hegan egiteko aukera ematen digu, hegaztiak gure burutik hegan egin ahala. Familia ikuskizuna hizkuntza unibertsala, poetikoa eta dibertigarria da. Pertsonaiak emozio desberdinak ditu eta umorearekin jokatzen du txoritxo baten konpainiarekin. Bere bidaiatzaile laguna berehalakoa izango da. Azkar aldaketa, aireko begia, bertikalak, hula uztaiak, nahiz eta zenbait labana bota, ikuskizun hau marrazten duten zirkuko diziplinak dira.\nOharra: Gonbidapenak aldez aurretik erreserbatu beharko dira larrotxenekulturetxea@donostia.eus helbidean edota 943 29 19 54 telefonoan eskatuta (irailaren 7tik aurrera 16:00 - 20:30 ordutegian).\nIparragirre 200 urte. "Urretxutik Mundura"\nIrailak 12 • 20:00 • Trinitate plaza (Parte Zaharra) Festak\nUrretxutik mundura Urretxuko bardo unibertsalari (Iparragirreri) omenaldi bat da udalerri horretako gaurko konpositore nazioartekoenak egina. Urretxutik Mundura-n, Gorka Hermosak Iparragirreren melodia ezagunenen orkestrazioa eta bere obrak fusionatu ditu, akordeoi, abesbatza eta orkestrarako suite orkestral forma bat sortuaz.\nGorka Hermosa, Blanchard Strings eta Easo abesbatza. Gonbidatuak: Gontzal Mendibil, Jon Maia, KEA ahots laukotea eta Jesus Prieto Pitti.\nKamaleoiak gara! Sableak\nIrailak 12 • 16:00 - 16:45 • Tabakalera Tailerrak\nSableak (Kiribil konpainia) familientzako ikuskizuna da, hiru urtetik gorako hau. Sable haurtzarotik jalgi den pertsonaia bat da. Sable adi egoten da, behatzen du, aspertzen da, irri egiten du, ipuinak asmatzen ditu, munduak sortzen ditu...\nSable itsas-bazterreko erdigune batean dago, bere babeslekuan dago. Bertan, orduak pasatzen ditu, bakarrik.\nSableak ikuskizunak haur bakardadea du ardatz.


Badihardugu eta Oiartzungo Tur-ttur elkartearen arteko hitzarmena - Ahotsak.eus\nOiartzungo liburutegian egindako ekitaldi batean, Badihardugu eta Ttur-Ttur elkarteek lankidetza hitzarmena izenpetu dugu. Hitzarmena orain dela zenbait aste adostu genuen, eta dagoeneko martxan dago bi elkarteen arteko lankidetza. Hala ere, izenpetze ekitaldia gaur goizean gauzatu da Oiartzunen bertan.\nBi elkarteok, bakoitzak bere aldetik, tokian tokiko ahozko ondarea jasotzeko proiektu bana ditugunez, eta helburu eta proiektu berdinak ditugula kontutan hartuta, elkarri laguntza emateko eta indarrak optimizatzeko, elkarlanerako hitzarmen hau adostu dugu.\nElkarlana bultzatzeko elkarte bakoitzak konpromisu hauek hartu ditu:\nBadihardugu Euskara Elkarteak Oiartzungo ahozko ondarea jasotzeko baliabideak eskainiko dizkio Ttur-Ttur Euskaltzaleon Bilguneari, besteak beste, datu-basea, galdetegia, gai-kodeak eta materiala Interneten jartzeko online-sistema.\nTtur-Ttur Euskaltzaleon Elkarteak, berriz, Oiartzunen jasotako materialaren kopia bat lagako dio Badiharduguri, azken horrek beste hainbat herritan egindako lanarekin batera Oiartzungo ahozko ondarea ere erakus dezan.\nEz daukagu zalantzarik, elkarteen arteko lankidetza honek emaitza handi eta aberatsa emango duela.\nArgazkian, bi elkarteetako lehendakariak, Saioa Ballesteros eta Asier Sarasua.


Juanan Urbeltz, Jon Maya eta Claude Iruretagoyena, EHUko udako ikastaroan — dantzan.eus\nHemen zaude: Hasiera › Hemeroteka › Juanan Urbeltz, Jon Maya eta Claude Iruretagoyena, EHUko udako ikastaroan\nKurtsoa gehien bat praktikoa da, eta oso publiko anitzari dago zuzenduta: dantzako profesionaletatik, dantza tradizionalaren ikuspegi garaikidean interesa duen edozein pertsonaraino\nAiko Taldeak dantzaren izen ospetsuak bilduko ditu Euskal Herriko Unibertsitateko (EHU) bere udako ikastaroan, besteak beste, Juanan Urbeltz, Jon Maya, Claude Iruretagoyena, Mercedes Prieto edota Jesus Terán. 'Tradegin: tradiziozko dantza garaikidea egin. 2016 Tradizioan sortzen' izeneko ikastaroa ekainaren 24tik 26ra izango da, Bizkaia Aretoan, Bilbon.\nIkastaro gehienbat praktikoa izango da, eta oso publiko anitzari dago zuzenduta, hala nola dantzako profesionalei edo dantza tradizionalaren ikuspegi garaikidean interesa duen edozein pertsonari.\nAntolakuntzak jakinarazi duenez, iaz egindako lehenengo edizioan, 'Tradegin: tradiziozko dantza garaikidea egin' udako ikastaroa Areatzan egin zen, eta 80 pertsona baino gehiagok hartu zuten parte. Bizkaian egindako EHUko Udako Ikastaroen artean matrikulazio gehien jaso zuen ikastaroa izan zen, eta 2015ean euskal unibertsitateak udan eskaintzen duen prestakuntza eskaintza osoan partaidetza handiena izan zuen bost ikastaroetako bat bilakatu zen.\nOraingoan, ikastaroa oso publiko anitzari dago zuzenduta, dantzako profesionaletatik dantza zale guztietara, dantza tradizionalaren ikuspegi garaikidean interesa duen eta Aiko Taldearen dantza eta lan egiteko filosofia gertutik ezagutu eta gozatu nahi duen edozein pertsonatik igaroz.\nJon Maya, AIKO taldearen EHUko udako ikastaroan izango da.


Publizitate eta 360ºtako marketing kanpainak, Udal Euskaltegiak.\nUDAL EUSKALTEGIAK – Publizitatea eta sormena\nUdal Euskaltegien sarearentzat sormen lanak eta publizitate kanpainak gauzatzen ditugu. Digitalizazioa eta marketing biralaren alde egin izan dugu, eduki originalak eta ezberdinak lortzeko asmoarekin.\n“Euskaraz, zabaldu aukerak” matrikulazio kanpaina\nBosgarren urtez jarraian, 32 udal euskaltegien kanpaina bateratua planteatu eta gauzatu dugu. Aurten “Euskaraz, zabaldu aukerak” leloa sortu dugu, protagonista bakoitzari gure hizkuntzak egoera ezberdinetan zabaltzen dizkion aukerak erakustea helburu izan dugula.\nAurten ildo grafiko modernoaren eta kolore bizien aldeko apustua egin dugu, euskararen komunitateak ematen digun zabalkuntza hori islatzen duen tipografian oinarrituta.\nMatrikulazio kanpaina: Zure bizitza, Euskarazi\nLaugarren urtez, 32 euskaltegien kanpaina bateratua berriztu dugu. Aurten kanpainaren slogana “Zure bizitza, Euskarazi” izan da, egunero gure hizkuntzan egiten ditugun ekintza arruntak agerian jartzeko asmoz.\nKolore korporatiboak erabiliz, euskararen komunitatea sortzen duten zenbait pertsonaien ilustrazioa erabiltzeko apustua egin dugu linea grafikoa sortzeko orduan.\nPublizitate kanpaina, Sormena, Marketing Zuzena\nUdal Euskaltegiak: Euskararekin Match!\nUdal euskaltegien kaptazio kanpaina berri honetan “Euskararekin match” eslogana sortu dugu. Euskara ikastean komunitate oso batekin konektatzen zara eta esperientza berri honek bizipen ezberdinak eta bereziak ezagutzeko aukera emango dizu. Euskararekin “match” egitean bizi guztirako konexioa lortuko duzu.\nPublizitate kanpaina honen esentzian euskara ikastearen esperientzia modu positiboan eta erakargarrian adierazi nahi izan dugu, horretarako gaur egun normaltasun osoz sare sozialetan erabiltzen diren hitzak eta maileguak erabili ditugu.\nUdako ikastaroen matrikulazio kanpaina\nUdako denboraldiko ikastaroen eskaintza dela eta, aurreko kanpainaren egokitzapena egin genuen udara begira, etorkizuneko ikasleak matrikulatzera bultzatzeko asmoz. Kontzeptu berdina erabilita, udari erreferentzia egiten dioten elementuak aukeratu eta kanpainaren proposamenera egokitu genuen. Kartel, esku-orri eta ikasketa materialaren ber-diseinua egin genuen.\n32 udal euskaltegien kaptazio kanpaina bateratua burutu genuen. “Aspaldiko! Euskara berriro zure bizitzan” eslogana eta grafika dinamiko, koloretsu eta ausartarekin, noizbait euskararekin harremana izan duten pertsonak bereganatzea zen helburua (haurtzaroan, hezkuntzan, lagunartean, etab). Modu horretan, euskararekiko harreman hori berreskuratzeko motibazioak aurkitzera bultzatu nahi genituen.\nSentimenduzko kutsua daukan kanpaina, publizitate diskurtso erraz, positibo eta hurbilekoarekin.\nSormenezko proposamenaren moldaketa udako kanpainari\nOngi etorri euskarara\n2017/18 ikasturte hasierarako ikasleen kaptazio kanpaina planteatu eta burutu genuen. Sormenezko ideiaren kontzeptualizazioak, “Ongi etorri euskarara – Bienvenido al euskera”, euskal hiztunak ez diren herritarrak euskarara hurbiltzera gonbidatzen ditu. Spotaren sorreraz gain, elementu fisiko eta digitalak ere sortu genituen: merchandisineko elementuak, kartelak, ikasleentzako material korporatiboa eta webguneetarako moldaketa banner bidez.\n© 2022 Burutu. Lege oharra | Cookie-n erabilera


Antigeno hitzaren jatorrizko esanahia, antigorputzen eragile adierazten du, hots, antigorputzen eraketa estimulatzen duen edozein substantzia organikoa da antigenoa. Molekula organiko batzuk antigeno onak dira: proteinak eta polisakaridoak, batez ere. Lipidoak eta azido nukleikoak antigeno txarrak dira. "In vivo" antigeno gehienak zelulei lotuta agertzen dira. Eritrozitoek, bakterioek, birusek, gorputzeko ehunek...antigeno moduan jarduten dute, haien azaleetan propietate antigenikoak dituzten molekulak dauzkatelako. Antigorputzen sorrera estimulatzeaz gain, antigenoek erreakzio espezifikoak egiten dituzte sortutako antigorputzekin; eta antigorputzekin erreakzionatzeaz gain, beste erantzun immuneetako molekulekin erreakzionatzeko ahalmena dute antigenoek ere. Antigorputzarekin lotura egiten duen antigenoaren guneari epitopo edo determinante antigenikoa deritzo. Substantzia bat sortu duen izakia eta substantzia hori hartzen duen izakiaren arteko distantzia filogenetikoa zenbat eta handiago izan, orduan eta handiago izango da substantzia horren ahalmen antigenikoa. (eu)\nAntigeno hitzaren jatorrizko esanahia, antigorputzen eragile adierazten du, hots, antigorputzen eraketa estimulatzen duen edozein substantzia organikoa da antigenoa. Molekula organiko batzuk antigeno onak dira: proteinak eta polisakaridoak, batez ere. Lipidoak eta azido nukleikoak antigeno txarrak dira. "In vivo" antigeno gehienak zelulei lotuta agertzen dira. Eritrozitoek, bakterioek, birusek, gorputzeko ehunek...antigeno moduan jarduten dute, haien azaleetan propietate antigenikoak dituzten molekulak dauzkatelako. (eu)


Arrain izoztuaren etiketa berriak | Consumer\nArrain izoztuaren etiketa berriak\nIzoztutako arrainaren etiketak, bai eta hotzetan kontserbatzeko tratamenduak jasotzen dituzten arrantzako eta itsaski-bilketako beste produktu batzuenak ere, berariazko arau batek arautzen ditu urtarrilaren 4tik aurrera. Besteak beste, etiketa berrian espeziearen izen komertziala eta zientifikoa, produkzio metodoa eta harrapaketa edo hazkuntza eremua jaso beharko dira.\n2003ko urtarrilaren 4an jarri zen indarrean 1380/2002 Errege Dekretua, abenduaren 20koa, arrantzatik, akuikulturatik eta itsaski-bilketatik datozen produktu izoztu eta ultraizoztuak identifikatzeari buruzkoa. Erregulazio berriaren ondorio zuzena da kontsumitzailearen esku jartzen diren arrain-produktu izoztuen eskaintza gero eta ugariagoa izatea eta merkaturatzeko arau komunak behar izatea.\nHemendik aurrera, merkaturatze-faseetan parte hartzen duten eragile ekonomikoek baldintza berriak bete behar dituzte produktu horien etiketatzean, aurkezpenean eta publizitatean sartu beharreko informazioari buruz, arrantza-espezieen izen komertzial eta zientifikoei, harrapaketa-eremuei eta horiek lortzeko metodoari dagokienez. Printzipio orokor gisa, kontsumitzaileen oinarrizko eskubideak errespetatzeko, eskatzen da informazioa egiazkoa eta osoa izatea, eta ikusteko modukoa izatea, karaktere irakurgarri eta ezabaezinekin, lehen salmentatik azken kontsumitzaileari saldu arte.\nMerkatu Antolakunde Bateratuaren (MAB) testuinguruan sartzen da arrantza- eta akuikultura-produktuen sektorean (1999an ezarri zen), nahiz eta aurrekari historikoak 1970eko hamarkadakoak izan, Erkidegoan merkatu bateratua antolatzea zuen helburu, ekoizleei zein kontsumitzaileei etekina ateratzeko, ekoizpena eta eskaria bateratuta harmonizatuz.\nArrantzako, itsaski-bilketako eta akuikulturako produktuak merkaturatzeko eta eraldatzeko politika, besteak beste, merkataritza-kate osoan produktuak normalizatzeko neurrien bidez gauzatzen da, merkatuari gardentasuna emateko eta kontsumitzaileari informazio egokia emateko, bereziki produktuen izaerari eta jatorriari buruz. Hori dela eta, arrantza-produktuen merkaturako arau komunak ezartzea da helburu horiek lortzeko beharrezkoak diren jardueretako bat. Alde batetik, kontsumitzaileari babesgabetasun-egoerak eragozten zaizkio erosten ari den produktuari dagokionez, eta, bestetik, merkatuko operadore ekonomikoei kalte egin diezaieketen lehia desleialeko jarduerak.\nArrantzako produktuen kontsumo komunitarioa inportatutako produktuen mende dago nagusiki, Europar Batasuneko kontsumo osoaren %60 baitira. Inportazio kopuru handia dela eta, Europako merkatuak kanpoko lehiari ireki behar izan dio, industria eraldatzailearen nahiz kontsumitzaileen beharrak asetzeko. Kontsumitzaileak ahalik eta arrantza-produktu izoztu gehienek seguruak izan behar dute eta behar bezala identifikatuta egon behar dute, haien jatorria eta izena ezagututa.\nProduktu horiek ordezkaritzaren bidez Etiketa\nda kontsumitzaileari zuzenean arrantza-produktu izoztuaren ezaugarrien berri emateko biderik egokiena. Arrantzako, itsaski-bilketako eta akuikultura izoztuko edo ultraizoztuko produktuek izan behar duten gutxieneko informazioa hau da:\nEspeziearen izen komertziala eta zientifikoa\nEkoizpen-metodoa (erauzketa-arrantza, ur gezetako arrantza edo akuikultura/itsaski-bilketa)\nHarrapatzeko edo hazteko eremua\nOntziratuta saltzen diren produktuen kasuan, informazioak nahitaez agertu behar du produktuaren ontzian edo bilgarrian. Soltean edo ontziratu gabe aurkezten diren produktuei dagokienez, produktuari buruzko edo handik hurbil dagoen oholtxoan edo kartelean agertu behar du informazioak. Gainera, ontziratu gabeko produktuetan, aurkezpen komertzialaren modua (osoa, xerrak eta bestelakoak) eta produktu izoztuaren izena adierazi behar dira.\nArauak gutxieneko neurriak ezartzen ditu etiketarako (9,50 zentimetroko luzera eta 4 zentimetroko altuera), eta karaktereak irakurgarriak eta ezabaezinak izatea eskatzen du. Etiketetan nahitaez agertu behar duen hizkuntza gaztelania izango da; hala ere, gaztelania ez den hizkuntza koofiziala duten autonomia-erkidegoek aukera izango dute testua bi hizkuntzetan etiketa bakar batean agertzeko, letra mota eta tamaina berean.\nKasu batzuetan, eta produktuak zurituta eta bururik gabe aurkezten direnean, izen generikoa erabiltzea baimentzen da, ganba edo otarrainxka espezie guztietan gertatzen den bezala. Ganba zuritua edo otarrainxka zuritua deitzen zaie, hurrenez hurren. Horrek ez du galarazten ganba edo otarrainxka zurituak espezie jakin batekoak direla ziurtatu eta bermatzen duen ekoizleak bere produktuak espezie horren izen komertzialarekin aurkeztu ahal izatea. Kasu honetan, baimena ematen da espezieak merkaturatzea errazteko, kontsumitzaileak onartu eta ezagutzen duen izen generiko baten pean.\nBestalde, kontsumitzaileari fresko gisa aurkezten zitzaizkion baina aldez aurretik desizoztu ziren produktu guztiek, hemendik aurrera, iraungitze-data finkatzeaz gain, desizoztutako produktu gisa etiketatu beharko dira. Alde horretatik, produktuari erantsi behar zaion informazioan agertuko da produktuaren freskotasunari edo freskotasunik ezari buruzko identifikazioa, kontsumitzailearentzako iruzurrezko egoerak saihesteko. Hemendik aurrera, fresko-egoeran dagoen eta desizoztutako produktu gisa identifikatzen ez den arrantzako, itsaski-bilketako eta akuikulturako produktu orok fresko-itxura du. Administrazioak nahitaez bermatu behar dio kontsumitzaileari, kontrol- eta ikuskapen-eginkizunen bidez, presuntzioak errealitatera egokitzen direla.\nARAUAREN ERAGINKORTASUNA Arauaren\neraginkortasuna eragile ekonomikoek araua betetzearen menpe egongo da funtsean. Arrantza-produktu freskoak, hoztuak edo egosiak arautzen zituen 1999ko arauaren aplikazioari buruz egin diren azterketek erakusten dute ez dela gauza bera gertatzen txikizkako merkataritzan, produktu horiek hasieratik etiketatzera behartzen baitzuen. Hauteman diren arazoen artean, eragile ekonomikoek etiketatzearen garrantziari buruzko sentsibilizazio eta kontzientziazio eskasa aipatzen dute; eta etiketatzeari buruzko araudia kontrolatzeko eta betetzeko eskumena duten administrazioek jarrera ez oso ausarta eta deskoordinatua dute.\nAntzeko egoerak saihesteko, zenbait sektoretan funtsezkoa da izoztutako eta ultraizoztuko arrantza-produktuen etiketei buruzko informazioa hobetzea. Bai txikizkako operadoreek, bereziki hornidura-azokek, bai kontsumitzaileek eskura izan behar dute prestakuntza hori. Bestalde, eta osagarri gisa, Administrazioak etiketatzeari buruzko araudia betetzen ote den kontrolatzeko aukera gehiago eskatu da.\n1380/2002 Errege Dekretua, abenduaren 20koa, arrantzako, akuikulturako eta itsaski-bilketako produktu izoztu eta ultraizoztuak identifikatzeko dena (BOE, 3. zk., 2003ko urtarrilaren 3koa).\n3/2001 Legea, martxoaren 26koa, Estatuko Itsas Arrantzari buruzkoa (BOE, 75. zk., 2001eko martxoaren 28koa).\nakuikultura izoztuak marisco-eu pesca-eu ultraizoztuak


'Romantic Sound' kontzertua bihar, 25. urteurrena ospatzeko - Oñati - Goiena.eus\n'Romantic Sound' kontzertua bihar, 25. urteurrena ospatzeko\nMaialen Regueiro 2019-11-29 15:20\nGanbara Abesbatzaren doako kontzertua bihar, zapatua, izango da, 19:15ean hasita, bidaurretako monasterioan.\nGanbara Abesbatza duela 25 urte sortu zuen gazte talde batek, eta, ordutik, entseguek, bidaiek, txapelketek, kontzertuek... bete dute abesbatza honen biografia. Gauzak horrela, eta 25. urteurrenaren azken ospakizun gisa, bihar, zapatua, Ganbara Abesbatzak Romantic Sound izeneko emanaldia eskainiko du, Bidaurretako monasterioan, 19:15ean hasita.\n25 urte hauetan abesbatzatik pasa diren abeslari eta zuzendari ohien eta gaur egun partaide direnekin, 60 pertsonako abesbatza osatu du Ganbarak biharko emanaldirako. Hala, urte hauetan alboan izan dituzten horiei eskainitako kontzertua izango da, eta doakoa.\nBiharko emanaldiaren izenak dioen bezala, Ganbara Abesbatzak musika erromatikoan oinarritutako programa prestatu du, eta bi zaitu izango ditu. Azken batean, biharko kontzertuan, azken 25 urte hauetan abestutako obra erromantikoak eta XIX. mendeko musika entzuteko aukera izango da.